text:
Page 6 of 21
INKINGI YA GATATU: KWEMERA IBITABO BY’IMANA
Kwemera ibitabo by'Imana, ni imwe mu nkingi zo kwemera. Bisobanuye kwemera ko hari ibitabo Imana yahishuriye Intumwa zayo n'abahanuzi birimo amategeko ayobora abantu mu buzima bwabo n'inyigisho zigamije kubayobora ku nzira y'ukuri ariyo gusenga Imana imwe rukumbi no kwirinda kuyibangikanya n'ibindi.
Nk'uko rero Imana yahishuriye intumwa Muhammadi (Imana imuhe amahoro n’imigisha) Qur'an ntagatifu, ni nako yahishuriye izindi ntumwa zamubanjirije ibitabo, bimwe muri byo Qur'an yarabigaragaje ibindi ntiyabigaragaza. Mubyo Qor’ani yagaragaje, twavuga:
-
“TAURAT” yahishuriwe intumwa MUSSA (Mose) (Imana imuhe amahoro n’imigisha),
-
“ZABURI” yahishuriwe intumwa DAWUUD (Dawidi) (Imana imuhe amahoro n’imigisha),
-
“SUHUFU” yahishuriwe intumwa IBRAHIM na Musa Imana ibahe amahoro n’umugisha,
-
“INJIL (IVANJILI)” yahishuriwe intumwa y'Imana ISSA (Yesu) (Imana imuhe amahoro n’imigisha), na
-
“QUR'AN” ntagatifu yahishuriwe intumwa MUHAMMAD (Imana imuhe amahoro n’imigisha).
Imana iragira iti:
قُولُوا ْ ءَامَنَّا بِاللهِ وَمَآ أُنْزِلَ إلىَ إبْرَاهِيْمَ وَإسْمَاعِيْلَ وَإسْحَاقَ وَيَعْقُوْبَ واْلأسْبَاطِ وَمَآ أُوْتِىَ مُوْسَى وَعِيْسَى وَمَآ أُوْتِىَ النَّبِيُّوْنَ مِنْ رَبِّهِمْ لاَنُفَرِّقُ بَيْنَ أحَدٍ مِّنْهُمْ وَنَحْنُ لَهُ مُسْلِمُوْنَ. البقرة 136
“Muvuge muti:”Twemeye Imana n’ibyo twahishuriwe (Qur'an), ibyahishuriwe Abraham, Ismael, Isaaq, Yakobo, imiryango y'aba Isiraheri, ibyahawe intumwa Mose na Yesu, n'ibyahawe abandi bahanuzi biturutse kuri Nyagasani wabo. Nta ntumwa n'imwe dutandukanya n'izindi mukuzemera, kandi twebwe turi abicishije bugufi ku Mana”.
Qur'an 2:136
Nanone Imana yaragize it:
يأيُّهَا الَّذِيْنَ ءَامَنواْ ءَامِنُواْ بِالله ِ وَرَسُوْلِهِ وَالْكِتَابِ الَّذِىْ نَزَّلَ عَلىَ رَسُوْلِهِ وَالْكِتَابِ الَّذِىْ أنْزَلَ مِنْ قَبْلُ وَمَنْ يَكْفُرُ بِالله ِ وَمَلَئِكَتِهِ وَكُتُبِهِ وَرُسُلِهِ والْيَوْمِ اْلآخِرِ فَقَدْ ضَلَّ ضَلاَلاً بَعِيْداً. النساء 136
“Yemwe abemeye Imana nimwemere Imana n'intumwa yayo, n'igitabo (Qur'an) yahishuriye Intumwa yayo (Muhammad), n'ibitabo Imana yahishuye mbere ye, kandi umuntu uzahakana Imana, abamalaika bayo, ibitabo byayo, n'umunsi w'imperuka, azaba ayobye ubuyobe buri kure”. Qur'an 4:136
Muri uyu murongo wa Qur'an Imana irategeka abemeramana kwemera igitabo cya Qur'an yahishuriye Muhammadi (Imana imuhe amahoro n’imigisha) ikanabategeka kwemera ibitabo byahishuwe mbere ya Qur'an kuko byose byari amagambo y'Imana.
Kwemera ibitabo by'Imana bisobanuye ibintu bine (4), aribyo:
-
Kwemera ko byahishuwe n'Imana,
-
Kwemera ibyo twabwiwe amazina yabyo,
-
kwemera inkuru z'ukuri muri ibyo bitabo nk'inkuru za Qur'an ntagatifu zose n'inkuru ziri muri ibyo bitabo bindi zitahinduwe,
-
Gukurikiza amategeko atarasimbuwe abirimo no kuyishimira.
Ariko amategeko yari mubindi bitabo byose aribyo Taurat, Zaburi, Injil, yasimbuwe n'ari muri Qur'an ntagatifu, bisobanuye ko ntakindi gitabo cyemewe gukurikizwa uretse Qur'an ntagatifu kuko ariyo yabisozereje bityo ibyo bitabo byayibanjirije yarabisimbuye tubyemera ko byabayeho ariko ntabwo dutegetswe gushyira mubikorwa amategeko yari abirimo kuko yose yasimbuwe n'aya Qur'an bitewe n'uko byahindaguwe. Imana yabivuze igira iti:
وَأَنْزَلْنَآ إلَيْكَ اْلكِتَابَ بِاْلحَقِّ مُصَدِّقًا لِّمَا بَيْنَ يَدَيْهِ مِنَ اْلكِتَابِ وَمُهَيْمِنًا عَلَيْهِ... المائدة 48
“Kandi twaguhishuriye igitabo cy'ukuri (Qur'an) cyaje cyemeza ibitabo byakibanjirije kandi kibisimbura…”
Qur'an 5:48
Uyu murongo wa Qur'an uragaragaza ko Qur'an yasimbuye ibitabo byose byayibanjirije bityo niyo dutegetswe gukurikiza amategeko yayo.
Impamvu Qur'an yasimbuye ibitabo byayibanjirije:
Ubundi ibitabo byose twavuze haruguru byahishuwe n'Imana ibiha intumwa zayo ari umuyoboro w'abantu aribyo Taurat yahawe Musa n’Ivanjili yahawe Yesu, byasozerejwe na Qur'an ntagatifu yahishuriwe intumwa Muhammadi ari we wasozereje intumwa n'abahanuzi.
Iyi Qur'an yasimbuye ibitabo bindi byayibanjirije kandi Imana yasezeranye kuyirinda guhindagurwa, izagumaho ari ikimenyetso ku bantu kugeza k'umunsi w'imperuka. Ibi Imana yabishimangiye muri Qur'an igira iti:
إنَّا نَحْنُ نَزَّلْنَا الذِّكْرَ وَإنَّا لَهُ لَحَافِظُوْنَ. الحجر 9
“Muby'ukuri twebwe (Imana) twamanuye urwibutso (Qur'an) kandi twebwe tuzarurinda”
Qur'an 15:9
Naho ibyo bitabo bindi bitari Qur'an byari bifite igihe kizwi byagombaga kumara, nyuma y'icyo gihe byatangiye guhindurwa, abantu bavanamo banongeramo ibyo bishakiye bigendanye n'irari ry'imitima yabo bakoresheje amaboko yabo. Kandi ibyo ni icyaha gikomeye nk'uko Imana yabigaragaje muri Qur'an aho yagize iti:
فويل للذين يكتبون الكتاب بأيديهم ثم يقولون هذا من عند الله... سورة البقرة 79
“Amakuba ari kuri babandi bandika igitabo n'amaboko yabo maze bakavuga bati”iki gitabo kivuye ku Mana”
Qur'an 2:79
Nanone Imana yaragize iti:
مِنَ الَّذِيْنَ هَادُواْ يُحَرِّفُوْنَ الْكَلِمَ عَنْ مَّوَاضِعِهِ... النساء 46
“Muri babandi babaye abayahudi bahindura amagambo (y'Imana) bakayavana mu mwanya wayo…"
Qur'an 4:46
Kubera izo mpamvu z'ihindurwa ry'ibyo bitabo, n'uburyo abantu biyongereyemo amagambo yabo, ntabwo byemewe kubyitako ari ibitabo by'Imana kubera impamvu zikurikira:
-
Kuko ibyo bitabo bafite (isezerano rishya n'irya kera) ntabwo ari umwimerere (Original) ahubwo ni ibisobanuro byahinduwe mu zindi ndimi.
-
Kuko ibyo bitabo bivanzemo amagambo y'Imana n'amagambo y'abantu b'abasobanuzi n'abanyamateka.
-
Kuko ibi bitabo bitagira uruhererekane kugeza ku ntumwa byahishuriwe ndetse usanga babyitirira abanditsi babyo.
-
Kuko ibi bitabo bivuguruzanya mu nkuru zivugwamo bigaragaza ko byahinduwe.
-
Kuko ibi bitabo birimo imyemerere igoramye ndetse igereranya Umuremyi (Imana) nk'ibiremwa bye ahandi ugasanga harimo gusebya intumwa no kuzituka banazitesha agaciro.
Kubera ibi, umuyisilamu ntabwo yemera ko ibiri mubitabo by'isezerano rishya n'irya kera byose byahishuwe n'Imana ahubwo hongewemo iby'abantu. Niyo mpamvu twemeza ibyo Qur'an yemeje bihuje nayo cyangwa ibyemejwe n'intumwa y'Imana Muhammadi (Imana imuhe amahoro n’imigisha) ko ari amagambo y'Imana, kandi tugahakana ibiri muri ibyo bitabo binyuranya na Qur'an ntagatifu cyangwa imvugo z'intumwa y'Imana Muhammadi (Imana imuhe amahoro n’imigisha).
Ibyo Qur'an itemeje ntinabihakane ntacyo tubivugaho (turifata) kuko bishoboka ko byaba ari amagambo y'Imana tukaba tuyahakanye cyangwa ari amagambo y'abantu tukaba tuyemeye. Niyo mpamvu twifata tukavuga tuti: Twebwe twemera ibyo Imana yahishuye byose bisobanuye ko, niba ibyo ari ibyahishuwe n'Imana turabyemera. Niba ari iby'abantu turabihakana.
Ese muri ibi bihe turimo ni ikihe gitabo cy'Imana abantu bategetswe gukurikira?
Imana yahishuye ibitabo byayo ibiha intumwa kugirango biyobore abantu bibereka inzira ibaganisha ku Mana, ariko bimwe muri ibyo bitabo byarahinduwe abantu bongeramo ibyabo bavanamo amagambo y'Imana; niyo mpamvu Imana yabisimbuje igitabo cya Qur'an ntagatifu cyahishuriwe intumwa y'Imana Muhammadi (Imana imuhe amahoro n’imigisha), akaba aricyo abantu bategetswe gukurikiza muri ibi bihe turimo kuko amagambo arimo ari ay'Imana ntawe ushobora kongeramo cyangwa ngo agabanyemo kuko Imana yasezeranye kuyirinda guhindurwa kuzageza ku munsi w'imperuka.
Ibyo kandi bigaragarira uyisomye wese ko isobanutse kandi amagambo yayo akurikiranye neza ntakuvuguruzanya nk'uko biboneka mubindi bitabo by'isezerano rya kera n'isezerano rishya. Ibi bishimangirwa n'aho Imana yavuze iti:
ذَلِكَ الْكِتَابُ لاَ رَيْبَ فِيْهِ هُدًى لِّلْمُتَّقِيْنَ. البقرة 2
“Icyo ni igitabo (Qur'an) kitarimo gushidikanya, ni ubuyobozi kubatinya Imana”.
Qur'an 2:2
Nanone Imana yaravuze iti:
أفَلاَ يَتَدَبَّرُوْنَ الْقُرْءاَنَ وَلَوْ كَانَ مِنْ عِنْدِ غَيْرِ اللهِ لَوَجَدُواْ فِيْهِ اخْتِلاَفًا كَثِيْرًا. النساء 82
“Ese abantu ntibatekereza kuri Qur'an? Kandi iyo (Qur'an) iza kuba itaravuye ku Mana bari gusangamo kuvuguruzanya kwinshi”.
Qur’an4:82
Imana irongera igira iti:
وَلَقَدْ ضَرَبْنَا للنَّاسِ فِى هَذَا الْقُرْءَانِ مِنْ كُلِّ مَثَلٍ لَّعَلَّهُمْ يَتَذَكَّرُوْنَ.
قُرْءَانًا عَرَبِيًّا غَيْرَ ذِى عِوَجٍ لَّعَلَّهُمْ يَتَّقُوْنَ. الزمر 27-28
“Twamaze kwereka abantu ingero muri iyi Qur'an, wenda bashobora gutekereza. Qur'an yahishuwe mu cyarabu idafite inenge, hari ubwo wenda batinya Imana”.
Qur'an 39:27-28
Iyi mirongo ya Qur'an iragaragaza ko Qur'an ari igitabo cy'ukuri kandi kitagira amakemwa. Bityo nicyo abantu bategetswe n'Imana gukurikiza.
Ese Qur'an ni iki?
Qur'an ni amagambo y'Imana y’igitangaza yahishuriwe intumwa Muhammadi (Imana imuhe amahoro n’imigisha) mu rurimi rw'icyarabu binyujijwe kuri Malaika Jibril (Gabriel) yanditswe mugitabo akaba arinzwe mubituza by'abantu kuyasoma ni igikorwa cyo kugaragira Imana.
Uburyo Qur'an ari igitangaza n'ikimenyetso kigaragaza ukuri k'ubutumwa bw'intumwa Muhammadi (Imana imuhe amahoro n’imigisha)
Muby'ukuri Qur'an ni igitangaza gikomeye kigaragaza ko Muhammad ari intumwa y'Imana y'ukuri, kuko buri ntumwa yazanaga igitangaza kigendanye n'imibereho y'abantu bayo.
Urugero:
Intumwa Mussa (Imana imuhe amahoro n’imigisha) yoherejwe ku muryango wa FIR'AUNI (Pharaoh) bari bazwi cyane kubigendanye n'uburozi (Ubupfumu). Niyo mpamvu intumwa Mussa yazanye igitangaza cy'inkoni ayikubita hasi kubushobozi bw’Imana ihinduka inzoka maze ya nzoka ivuye muri ya nkoni imira ibirozi (inzoka) abarozi ba FIR'AUNI bazanye bamenya ko ibyo Musa yazanye ari igitangaza cy'ukuri maze abapfumu ba FIR'AUNI bamwe bahita bemera Imana. (Aya mateka k’uburebure reba Qur'an 26:10-51).
Intumwa y'Imana Issa (Yesu) (Imana imuhe amahoro n’imigisha) mwene Mariya we yoherejwe mu muryango we wabayisiraheri wari uzwi cyane k'umwuga w'ubuvuzi, niyo mpamvu na Yesu yazanye ibitangaza bijya gusa n'ibyo bakora ariko bibirusha imbaraga, bityo intumwa y’Imana Issa (Yesu) kubw’ubushobozi bw’Imana yazuye abapfu, abumba inyoni mugitaka ahuhamo umwuka iraguruka, yahumuye impumyi akiza n'ababembe.
Ibyo byatangaje ababibonye babonako birenze ubushobozi bwabo bituma bamwe bemera ko Yesu ari intumwa y'Imana baramukurikira. (Reba Qur'an 3:49-50).
Naho Intumwa y’Imana Muhammadi (Imana imuhe amahoro n’imigisha) yoherejwe ku bantu b'isi yose akomotse mubarabu bazwi k'ubuvaganzo n'ibisigo mururimi rwabo rw'icyarabu, niyo mpamvu Imana yamuhaye igitangaza cya Qur'an yahishuwe mururimi rwabo bavuga ariko ibarengeje ubuhanga mu magambo yayo n'uburyo akurikiranye neza mu bisobanuro n'amategeko yayo aboneye, kandi uwo yahishuriwe (Muhammadi) atari azi gusoma no kwandika, Imana ikaba yaramuhisemo kugirango batazavuga ko yayiyandikiye n'amaboko ye nk'uko yabivuze igira iti:
وَمَا كُنْتَ تَتْلُواْ مِنْ قَبْلِهِ مِنْ كِـتَابٍ وَلاَ تَخُطُّهُ بِيَمِيْنِكَ إذًا لاَّرْتَابَ الْمُبْطِلُوْنَ. العنكبوت 48
“Mbere y'uko uhishurirwa (Muhammad) Qur'an ntiwari uzi gusoma igitabo habe no kucyandika n'ukuboko kwawe kw'iburyo. Kuko iyo uza kuba ubizi abashaka gusenya Qur'an bari gushidikanya ko wayiyandikiye”.
Qur'an 29:48
Ibyo byabaye ikimenyetso kigaragaza ukuri kubutumwa bwa Muhammadi (Imana imuhe amahoro n’imigisha) kandi ko iyo Qur'an yahishuwe n'Imana, kuko yaje mu rurimi rwabo ariko bamwe barayihakanye bavuga ko ari Muhammadi wayihimbiye, kugeza ubwo Imana yabategeye kuzana indi nkayo cyangwa bimwe mu bice byayo birabananira mubyiciro bikurikira:
1- Ubwambere, Imana yabategeye kuzana igisa nka Qur'an yose igira iti:
قُلْ لَّئِنِ اجْتَمَعَتِ الإنْسُ واْلجِنُّ عَلىَ أنْ يَأْتُواْ بِمِثِلِ هَذَا الْقُرْءَانِ لاَيَأْتُوْنَ بِمِثْلِهِ وَلَوْ كَانَ بَعْضُهُمْ لِبَعْضٍ ظَهِيْرًا.
الإسراء 88
“Yewe Muhammadi vuga uti:”Abantu bose n'amajini byishyize hamwe kugira ngo bazane igitabo kimeze nk'iyi Qur'an, ntibashobora kuyizana n'ubwo bamwe bafasha abandi”.
Qur'an 17:88
2- Ubwa kabiri, Imana ibategera kuzana isura icumi igira iti:
أمْ يَقُوْلُوْنَ افْتَرَاهُ قُلْ فَأْتُوْا بِعَشْرِ سُوَرٍ مِّثْلِهِ مُفْتَرَيَاتٍ وَادْعُوْا مَنِ اسْتَطَعْتُمْ مِّنْ دُوْنِ اللهِ إنْ كُنْتُمْ صَادِقِيْنَ. هود 13
“Ese baravuga ko iyo Qur'an Muhammadi yayihimbiye? Yewe Muhammadi babwire uti:”Niba narayihimbiye namwe nimuzane ibice icumi gusa (amasura icumi) bimeze nkabyo mwihimbiye kandi mwitabaze abo mushatse batari Imana niba muri abanyakuri”.
Qur'an 11:13
3- Ubwa gatatu, Imana yabategeye kuzana igice kimwe (isura imwe) kimeze nk'ikiri muri Qur'an igira iti:
وَإنْ كُنْتُمْ فِى رَيْبٍ مِّمَّا نَزَّلْنَاعَلىَ عَبْدِنَا فَأْتُوْا بِسُوْرَةٍ مِّنْ مِّثْلِهِ وَادْعُوْا شُهَدَآءَكُمْ مِّنْ دُوْنِ اللهِ إنْ كُنْتُمْ صَادِقِيْنَ.فَإنْ لَّمْ تَفْعَلُواْ وَلَنْ تَفْعَلُوْا فَاتَّقُواْ النَّارَ الَّتِى وَقُوْدُهَا النَّاسُ وَالْحِجَارةُ أُعِدَّتْ لِلْكَافِرِيْنَ.
البقرة 23-24
“Kandi niba mushidikanya mubyo twahishuriye umugaragu wacu (Muhammadi), ngaho nimuzane igice kimwe (isura imwe) kimeze nk'ikiri muri Qur'an maze muhamagare abafasha banyu batari Imana niba muvugisha ukuri, nimutabikora (kuzana icyo gice) kandi ntimuzanabikora, mutinye umuriro kuko inkwi zawo ari abantu n'amabuye uteganyirijwe abahakanyi”
Qur'an 2:23-24
Iyi mirongo ya Qur'an iragaragaza ko Qur'an ari amagambo yahishuwe n'Imana mukuri nta muntu washobora guhimba imeze nkayo, kuko Imana yarabihakanye, n'uwabigerageza ntacyo yageraho kuko uwayisoma yahita abonako ariyo abantu bihimbiye itandukanye n'iy'Imana yahishuye, nk'uko byabaye kuva kera n'ubu ubwo abantu bagerageza guhimba igitabo babeshyako ari Qur'an.
Urugero:
Icyitwa”AL-FUR-QAN-AL-HAQI” cyanditswe muri 1999 cyatangajwe na Wine Press Publishing cyashyizwe ahagaragara ariko mu kuri ugisomye wese ahita atahura ikinyoma cy'uwacyanditse kuko n'ibisobanuro bikirimo biragongana, urugero: (Reba intangiriro y'igice cya mbere cy'icyo gitabo cyitwa AL-BASMALAH (Blessing) usome imirongo itatu ya mbere urasangamo ibintu bidasobanutse!)
Ikindi kandi kigora abashaka guhindura Qur'an ntagatifu no kuyihimba ni uko abayisilamu bayifashe mu mutwe no mubituza byabo kuva ku gihe cy'intumwa y'Imana Muhammadi (Imana imuhe amahoro n’imigisha) kugeza ubu; Bityo ntibyakorohera uwashaka kugira icyo yongeramo kuko bahita bamutahura, bitandukanye n'ibindi bitabo abantu babeshya ko ari iby'Imana ariko ugasanga batazi ibirimo, ndetse n'ushatse kubihindura biramworohera kuko bitarinzwe mubituza no mu mitwe y'abantu.
Qur'an rero nicyo gitabo cy'Imana cy'ukuri abantu twese dutegetswe gukurikiza muri iki gihe kuko kiyobora inzira igororotse kandi Imana izakirinda kugeza k'umunsi w'imperuka nk'uko yabisezeranye.


c: text/html

text:
Bimwe mu biranga ba Corneille
Ni umuntu urangwa no gukora ibintu bitunganye kugira ngo agere ku ntego ze. Usanga aba ari umugabo cyangwa umusore ugira amarangamutima menshi kandi ukunda umutekano.
Ni umuntu ugira ibanga, usa n’aho acecetse cyane ariko yicisha bugufi igihe cyose kuko aba yumva ko ari mu kuri kandi adafite ubwoba. Ni umuntu usabana, wifatanya n’abandi mu bikorwa bitandukanye ariko ntavogerwa, nta nubwo avugirwamo.
Hari ubwo Corneille aba atifitiye icyizere ariko bigacyemurwa n’uko aba ari umuntu wihagije udakenera ubufasha ku bandi. Hari ubwo abari umuntu woroshya ubuzima ariko ubundi akaba umunyagitugu.
Ni umuntu ufite gahunda, uzi kwigenzura kandi uzi kuyobora. Azi kwikururiraho abantu kandi atuje binyuze mu gusaranganya nabo, kubiyegereza no kubaganiriza. Kubera ko aba acecetse afata iya mbere kugira ngo ibikorwa abe aribyo byivugira.
Nk’urugero iyo atsinzwe mu ishuri ashaka ikindi kintu yakora kugira ngo yongere agaragaze isura ye nziza mu bundi buryo. Ba Corneille bakunda ubucuruzi, gukina filime, kuririmba, kuyobora inama n’ibindi bibaha umudendezo wabo.
Hejuru ku ifoto: Pierre Corneille uzwi cyane mu mateka y’u Bufaransa

robotstxt: allowed

filter: keep


text:
Umuhanuzi Bishop Rugagi umaze kwamamara mu Rwanda bitewe no gukora ibitangaza birimo ibyo gusengera abarwayi,abamugaye ,abatabona bagakira,ariko hakaba hari abahera mu gihirahiro bibaza niba ari Imana ibimukoresha,kuri ubu nawe avuga ko ajya yumva hari abavuga ko ajya kugura imbaraga zibimufashamo mu gihugu cya Nigeria.
Umuhanuzi Bishop Rugagi umaze kwamamara mu Rwanda bitewe no gukora ibitangaza birimo ibyo gusengera abarwayi,abamugaye ,abatabona bagakira,ariko hakaba hari abahera mu gihirahiro bibaza niba ari Imana ibimukoresha,kuri ubu nawe avuga ko ajya yumva hari abavuga ko ajya kugura imbaraga zibimufashamo mu gihugu cya Nigeria.
- Bishop Rugagi Innocent
Bishop Rugagi Innocent,si ubwa mbere si n’ubwa kabiri avuga k’ubantu bavuga ko akoreshwa n’imbaraga za sekibi,ndetse bakavuga ko imbaraga zimukoresha ibitangaza yazihashye mu Gihugu cya Nigeria.
Bishop Rugagi Innocent mu mpera z’icyumweru gishize ubwo yari mu Iteraniro yagarutse kuri aba bantu bavuga akoreshwa na Satani. Mu magambo ye yagize ati: ” Ariko mpora ntangazwa cyane n’abavuga ngo njyewe nkoreshwa na Satani! Ariko ni hehe mwigeze mubona ku Isi shitani agirira abantu impuhwe, abafite ibibazo ikabaha ibisubizo, ababuze ubwishyu ikabishyurira, ababuze urubyaro ikabaha kubyara, abafite ubumuga bakagenda imbago n’utugare bakabita,…. Iyo ntiyaba ari satani ndabarahiye.
Abandi bati imbaraga azihahira muri Nigeria, sawa. Niba muri Nigeria haba imbaraga zibohora abantu nka zino zibohora abantu sawa, n’abandi bajyayo, abantu b’Imana bakagubwa neza ndetse bakihana bagahindukirira Yesu nk’Umwami n’umukiza w’ubugingo.”
Bishop Rugagi yagarutse ko ubu agiye gukora umurimo w’Imana mu buryo burambuye kuko ubu afite aho akorera hisanzuye.
Yagize ati: ” Ubu ntabwo ari nka byabindi nabaga nfite iminota ibariye, hoya ubu Televisiyo n’iyacu( TV7) Nzajya nkora umwanya munini ushoboka mfashe n’abantu benshi bihagije. Hanyuma abantu bazamenya ugukora kw’Imana bagutandukanye n’ugukora kwa satani.
Ibyo gukora ibitangaza Rugagi amaze gukora,kuri ubu hiyongereyeho ko azajya azura abapfuye,aho azajya azenguruka bimwe mu bitaro birimo iby’i Kanombe maze akajya mu buruhukiro agasengera abapfuye bakazuka.
Avuga ko ibindi bitangaza byose Imana yamaze kubimukoresha, igisigaye ari uko agiye kujya ajya mu Bitaro nka Kanombe na CHUK akajya mu buruhukiro bwabyo (Morgue) akazura abapfuye bagasohoka bagataha ari bazima.
Ndacyayisenga Fred
Ibitekerezo
Imana yatanze impano nyinshi pe umuntu wese yizeye yasengera umurwayi agakira gusa nibasenge abantu bakire ariko bekubakuramo frw kuko niba yaraherewe ubuntu nawe atangire ubundi nibwo azagororerwa Kanda hano umusubize
Ariko ndumiwe azajye ajya nomubituro abashyinguwe abakureyo ubwose ikimenyetso cy'uko adakoreshwa nimbaraga y'umwijima nikihe ahubwo yitonde kuko arirahuriraho amakara yaka. Kanda hano umusubize
Ni ibihe bya nyuma Kanda hano umusubize
Ahubwose abapfuyese bari ikanombe honyine!!Uwazura mom namuha ubuzima bwange bwose!! Imana nigitangaza twemerako izazura abacu bose tukongera kubabona!! Kanda hano umusubize
azaha abaganga ibiceri binjize abantu be muri morgue bipfishe hanyuma aze hanyuma aze abeshya ko bazutse Kanda hano umusubize
Nibyo kabisa John uri umuntu w'umugabo pe abanze akure abarwayi mu bitaro aho kubazura barangije gupfa ! Wabona we arwara akajya kwivuza mu mahanga Kanda hano umusubize
Pastor njye sinemeranya nawe ! Kuzura abapfuye? Ngo bagaruke bakore iki ? Mu minsi ya nyuma benshi bazayoba kubera uburyarya bw'abigisha bazajya bakora ibitangaza nk'ibyo Rugagi akora .Reka kubeshya abantu ngo wazura abantu nkaho ari wowe wiha ububasha bwo kuzura abantu ?????? Bizarangira Imana ikugaragaje kubera kwishyira hejuru .Ubundi se Imana iyobewe aho morgue ziri mu isi yose ishaka ntiyabazura utiriwe ujyayo ahubwo usubire mu masengesho kandi wihane kuko Imana Kanda hano umusubize
Ha n'undi wese yakwibaza ukuntu ashyira muri Gahunda ze kuzura abapfuye, Ndumva ntabyemeye pe! Eh ati "ubu noneho ngiye kujya nzura abapfuye?!!?!" Biragaragara ko yakoze n'igerageza. Kanda hano umusubize
rugagi numutubuzi cyanee ageze naho avugango agiye kuzura abapfuye? Ahubwo reta igire icyo ikora Kanda hano umusubize
NGO harya ni TV 7 iyo c yo yaje ryari gusa njye ndatangaye Kanda hano umusubize
yirengagje ko buri wese afite kujya kuruhukira mu gituro, niba Imana yemeye ko umuntu apfa akaba aruhutse imiruho yo muri iyi si igihe agitegereje ko impanda y'Imana ivuga azabasha ate kuvuguruza Imana ku mwanzuro yo yafashe? Aho ntiyibwira ko gupfa ku mukristo ari bibi? No mu rupfu harimo urukundo rw'Imana . Kanda hano umusubize
yirengagje ko buri wese afite kujya kuruhukira mu gituro, niba Imana yemeye ko umuntu apfa akaba aruhutse imiruho yo muri iyi si igihe agitegereje ko impanda y'Imana ivuga azabasha ate kuvuguruza Imana ku mwanzuro yo yafashe? Aho ntiyibwira ko gupfa ku mukristo ari bibi? No mu rupfu harimo urukundo rw'Imana . Kanda hano umusubize
Gupfa si bibi ku bafite ibyiringiro byo kuzazuka umuzuko wa mbere. Kanda hano umusubize
yirengagje ko buri wese afite kujya kuruhukira mu gituro, niba Imana yemeye ko umuntu apfa akaba aruhutse imiruho yo muri iyi si igihe agitegereje ko impanda y'Imana ivuga azabasha ate kuvuguruza Imana ku mwanzuro yo yafashe? Aho ntiyibwira ko gupfa ku mukristo ari bibi? No mu rupfu harimo urukundo rw'Imana . Kanda hano umusubize
IKIMENYETSO simusiga yuko ba RUGAGI baba bateka imitwe,nuko bavuga ko bakiza abantu baje mu nsengero zabo,mu gihe YESU n'Abigishwa be bagendaga ahantu hose bakiza abantu bamugaye n'impumyi.Mu Rwanda dufite ba KAJOLITI n'Impumyi nyinshi cyane.Nta muntu numwe tuzi neza turabona aba biyita "abakozi b'imana" bakiza.Baliya bavuga ko bakijije mu nsengero zabo,ni abantu tutazi baha amafaranga,baba baturutse kure.Noneho bakaza bigize abarwayi cyangwa bicumbagiza.Aba ba PASTORS,Bible ibita "IBIRURA" byigira INTAMA (Wolves which come as SHIP).Imana nijya kurimbura abantu babi ku munsi w'imperuka,nibo izaheraho. Kanda hano umusubize
ariko se niba akorera Imana kuki agira ikicaro ko Yezu uwo yiyitirira atagiraga aho akorera ijambo ry' Imana ritubwira ko yagendaga agira neza aho anyuze hose Yahagurutse we kubushake bwe akagana amavuriro ko ari nabwo Imana yaza muha umugisha muri babahire imibwira ngo nari ndwaye uransura maze abakize kuko bo barabishaka. Kanda hano umusubize
aba nabatekamutwe nka salongo wo mubugesera niba bakora ibitangaza bazaze ikanombe nyarugunga kuba demob imana ntiyangaja ntanubwo ihemba murabatubuzi nkabandi Kanda hano umusubize
Biratangaje kumva Past avuga ko satani adafasha abantu.None se ayobewe ko yigira malaika w'umucyo kugira ngo ayobye n'intore z'IMANA niba bishoboka?Ahubwo se ubukire bw'iyi minsi bufitwe na ba nde?Si aba Illuminates?Past witonde kuko Yesu ntiyazanwe no gukora ibitangaza gusa.Na shitani arabigira,abapfumu be barabikora,abamgiciens barabikora,abajyakuzimu cg Nigeria nyine nabo barabikora.Mwitonde IBYERA BYOSE SI AMATA! Kanda hano umusubize
Noneho twizere ko i bitaro bigiye gufunga imiryango,nta muntu uzongera gupfa. Vive Rugagi!!! Bishop Rugagi oyeeeeeeeeeeeeeeeeeeeeeeee!!!nakwambiya ni hatari siku za mwisho kweli.Ok! Kanda hano umusubize
Oya Nshuti, ntabwo ibitaro bizafunga imiryango, ahubwo hagowe Rusoso n'ahandi ku marimbi, abacuruza ibyo gushyingura bose baratashye pe. Yewe iminsi iba myinshi igahimwa n'umwe noneho rwose ukuri kugiye kujya ahabona tumenya Imbaraga z'Imana akorera. Ubanza ibyiza yarajyaga kureka tukabona ibikorwa aho kutwizeza ibitangaza tukazaheba umusaruro. Kanda hano umusubize
Oya Nshuti, ntabwo ibitaro bizafunga imiryango, ahubwo hagowe Rusoso n'ahandi ku marimbi, abacuruza ibyo gushyingura bose baratashye pe.Yewe iminsi iba myinshi igahimwa n'umwe noneho rwose ukuri kugiye kujya ahabona tumenya Imbaraga z'Imana akorera. Ubanza ibyiza yarajyaga kureka tukabona ibikorwa aho kutwizeza ibitangaza tukazaheba umusaruro. Kanda hano umusubize
Oya Nshuti, ntabwo ibitaro bizafunga imiryango, ahubwo hagowe Rusoso n'ahandi ku marimbi, abacuruza ibyo gushyingura bose baratashye pe.Yewe iminsi iba myinshi igahimwa n'umwe noneho rwose ukuri kugiye kujya ahabona tumenya Imbaraga z'Imana akorera. Ubanza ibyiza yarajyaga kureka tukabona ibikorwa aho kutwizeza ibitangaza tukazaheba umusaruro. Kanda hano umusubize
A haaaahaaa Kanda hano umusubize
Kwenda ngo uzajya muri morgue ? Yewe gerageza pe! Kanda hano umusubize
Kuzura abapfuye ubwose nuzura abapfuye Imanayo izakora ik!abapfuye bazazurwa nuhoraho.naho ww urumwana wumuntu. Kanda hano umusubize
Mperutse kubona abantu benshi batoye umurongo,bagaha amafaranga menshi Bishop RUGAGI.Noneho akababwira ko agiye kubasengera bakabona imodoka za V8 n'amazu ya Etages.Noneho bintera amatsiko,njya kugenzura muli BIBLE,niba Abakristu bagomba kurya amafaranga y'abayoboke babo.Dore ibyo nasomye muli Bible: YESU yasize asabye abakristu nyakuri,ko bagomba "gukorera imana ku buntu" (Matayo 10:8).Iyo Intumwa za YESU zakoraga IBITANGAZA,umuntu wese wageragezaga kuziha amafaranga,zaramubwiraga ngo: "Uragapfana n'ayo mafaranga yawe" (Ibyakozwe 8:18-19).Intumwa PAWULO,nawe yakoreraga imana adasaba amafaranga (Ibyakozwe 20:33).Yasize asabye Abakristu nyakuri,gukora bakitunga,aho kurya amafaranga y'abayoboke babo (2 Tesalonike 3:8). Aba biyita "Abakozi b'imana",Bible ibita "Abakozi b'inda zabo" (Abaroma 16:18). Muli Yesaya 56:11,imana ibita "Abashumba b'ibisambo".Bible idusaba kubirinda. Kanda hano umusubize
kdi wowe mbona uzi ubwenge Yezu aravuga muri Matayo 24.(1 gukomeza )ati mu minsi yanyuma hazaza abahanuzi benshi biyitirira izin aryanjye banakore ibitangaza mu izina ryanjye ariko atarinjye ubohereje arangije aravuga ati ibi mbibabwiye hakiri kare ngo mutazajyayo. abagana Rugagi Mwese murambabaje rero Kanda hano umusubize
yabanje abakiri mubitaro bagataha se! Kanda hano umusubize


text:
Kugirango umukobwa n’umuhungu bagere ku rwego rwo gushyingiranwa hari izindi ntambwe z’ingenzi bacamo. Muri izo ntambwe hazamo igihe cya copinage na fiancaille, tukaba tugiye kubagezaho uko wahitamo umukunzi muri izo nzira zombi kandi mukarambana.
Mu ntambwe ya mbere ni byiza ko udatwarwa n’uburanga cyangwa ubutunzi ukagira amatsiko yo kumenya neza umuntu muhuye ubwa mbere kandi ubona ashaka ko mukomezanya mu rukundo. Icy’ingenzi cyane ni ukubanza kumenya iwabo kuko bigufasha kumenya umuco we. Aha iyo tuvuze iwabo ntibisobanuye mu rugo aho ataha, ahubwo tuba tuvuze aho yavukiye cyangwa yarerewe. Ugomba kandi kumenya niba ari umunyakuri.
Intambwe ya kabiri ya fiancaille ni intambwe ikomeye cyane, ndetse bibaye byiza mwayimaramo igihe kirekire, byibura hejuru y’umwaka. Ibi bigufasha kumenya umuntu bihagije ukamenya niba uzabasha kubana nawe.
Muri iyi ntambwe ya kabiri uba ugomba kwirinda kugwa mu mutego w’amafranga cyangwa akazi keza umukunzi wawe afite dore ko hari n’abamukundira umuntu umuryango avukamo cyangwa inshuti bagendana. Ibi byose ni utuntu duto tugusha abasore n’inkumi mu mutego wo gushaka abo batazi.
Ni byiza kandi kumenya icyatumye agukunda, ugashakisha ayo makuru buhoro buhoro kandi mu bwenge ku buryo utabimubaza nubwo utabimubaza, ushobora kubimenya bivuye ku nshuti ccyangwa umuvandimwe we. Ikindi ugomba kumenya niba afite ababyeyi, kuko muri iyi ntambwe niho ugomba kubamenya nabo bakakumenya.
NB: ku bafite ababyeyi ugomba kumenya uko abubaha, kuko agaciro abaha kakwereka byibura 70% y’ako yaguha nawe uramutse ugeze mu rugo. Niba afite ubushobozi kubarusha, ni byiza kumenya ko hari icyo abafasha kuko nawe bizagufasha kumenya umutima w’impuhwe kuri we aho ugarukira. Ikindi , ugomba kumenya niba ari umunyakuri muri bagenzi be, ukamenya uko akoresha amafranga: niba asesagura cyangwa ayakoresha neza.
Nkwibutse ko ibi byose atari ngombwa kubimubaza, ukoresha ubwenge kandi atari ukumushyiraho abamucunga, akenshi ubimenya biciye mu biganiro ugirana n’abantu be ba hafi
Uko wahitamo umukunzi muzarambana
Kugirango umukobwa n’umuhungu bagere ku rwego rwo gushyingiranwa hari izindi ntambwe z’ingenzi bacamo. Muri izo ntambwe hazamo igihe cya copinage na fiancaille, tukaba tugiye kubagezaho uko wahitamo umukunzi muri izo nzira zombi kandi mukarambana.


text:
ISOMO RYA MBERE
Igitabo cy’Umuhanuzi Izayi (Iz 2, 1-5)
1Ibyo Izayi mwene Amosi yabonye, byerekeye Yuda na Yeruzalemu. 2Mu bihe bizaza, hari ubwo umusozi w’Ingoro uzashyirwa ku kanunga usumbe imisozi yose. Nuko amahanga yose agende awugana. 3Abantu b’ibihugu byinshi bahaguruke bavuga bati « Nimuze tuzamuke tujye ku musozi w’Uhoraho, ku Ngoro y’Imana ya Yakobo. Azatwereka inzira ze tuzikurikire. » Ni byo koko, amategeko ava i Siyoni, i Yeruzalemu hagaturuka ijambo ry’Uhoraho. 4Azacira amahanga imanza, akiranure abantu b’ibihugu byinshi. Inkota zabo bazazicuramo amasuka, amacumu yabo bayacuremo ibihabuzo. Ihanga ntirizongera gutera irindi inkota, ntibazongera ukundi kwiga kurwana. 5Nzu ya Yakobo, nimuze tugendere mu rumuri rw’Uhoraho.
ZABURI (Zab 122 (121), 1-2, 3-4b, 4c-5, 6-7, 8-9)
Inyik/ Tuzajya mu Ngoro y’Imana twishimye !
Mbega ibyishimo nagize igihe bambwiye,
bati « Ngwino tujye mu Ngoro y’Uhoraho ! »
None urugendo rwacu rutugejeje,
ku marembo yawe Yeruzalemu !
Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
lmiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe.
Ni ho hari intebe y’ukomoka kuri Dawudi,
intebe yicaraho igihe aca irnanza.
Nimwifurize Yeruzalemu amahoro,
muti « Abagukunda bose baragahorana ituze;
amahoro naganze mu nkike zawe,
n’ituze rikwire mu rugo rwawe ! »
Kubera abavandimwe banjye n’incuti zanjye,
mpimbajwe no kukubwira nti « Amahoro naganze iwawe !»
Kubera Ingoro y’Uhoraho Imana yacu,
nkwifurije ishya n’ihirwe.
IBANGONDIRIMBO RIBANZIRIZA IVANJILI (Zab 80 (79), 4)
Alleluya Alleluya.
Nyagasani Mana yacu, ngwino utuzahure,
ubengeranishe uruhanga rwawe maze dukire !
Alleluya.
IVANJILI
+ Matayo (Mt 8, 5-11)
Muri icyo gihe, 5Yezu abaye akinjira muri Kafarinawumu, umutegeka w’abasirikare aramwegera, aramwinginga avuga ati 6«Nyagasani, umugaragu wanjye aryamye mu nzu iwanjye ; ni ikimuga kitinyagambura kandi arababaye cyane. » 7Yezu aramubwira ati « Ndaje mukize. » 8Uwo mutegeka aravuga ati «Nyagasani, sinkwiye ko wakwinjira mu nzu yanjye, ariko uvuge ijambo rimwe gusa maze umugaragu wanjye akire. 9N’ubwo nanjye ndi umuntu utegekwa, mfite abasirikare; nabwira umwe nti “Genda”, akagenda ; undi nti “Ngwino”, akaza ; n’umugaragu wanjye nti “Kora iki”, akagikora. » 10Yezu abyumvise aratangara, maze abwira abamukurikiye ati « Ndababwira ukuri, muri Israheli nta muntu nigeze nsangana ukwemera nk’uku. 11Ndabibabwiye : benshi bazava aho izuba rituruka n’aho rirengera, basangire na Abrahamu na Izaki na Yakobo mu Ngoma y’ijuru. »


text:
Abakozi bo mu rugo bakanguriwe kwizigamira kugira ngo babashe gutera imbere
Abakozi bo mu ngo bari bamaze imyaka ibiri bahugurwa ku bintu bitandukanye bikenerwa mu buzima, bemeza ko kwizigama ari inzira izabafasha kwiteza imbere.
Babitangarije Kigali Today mu muhango wo gusoza aya mahugurwa bahabwaga n’umuryango wita ku Iterambere n’imibereho myiza (ADBEF) wabaye kuri uyu wa 27 Gashyantare 2017, akaba yaritabiriwe n’abagera kuri 210 bakorera muri Nyarugenge.
Mu byo bahuguwemo harimo gukumira ihohoterwa, ibijyanye n’uburenganzira bwa muntu, kwizigama, kwihangira imirimo n’ibijyanye n’ubuzima bw’imyororokere.
Umwe mu barangije aya mahugurwa, Niyirora Monique, avuga ko mbere nta gaciro yahaga ibyo kuzigama.
Yagize ati “Kuva namenya akamaro ko kuzigama nahise njya gufunguza konti muri banki, ndakomeza ndizigamira none ubu ngeze ku bihumbi 200.
Nakomeje gufasha umubyeyi wanjye mu kurera barumuna banjye kandi ntakora kuri ya yandi nibikiye kuko mpembwa buri kwezi bituma nanigurira ingurube”.
Yongeraho ko agitangira akazi ko mu rugo yahembwaga ibihumbi icumi none ubu ngo ahembwa ibihumbi 20 kuko ubumenyi bwe bwazamutse.
Mugenzi we Vedaste Nikubwayo na we ati “Mbere numvaga ko amafaranga ari ayo kwiryoshyamo n’inshuti zanjye, none namenye kuzigama ku buryo ubu niguriye ihene eshatu nkaba mfite ibihumbi ijana kuri konti”.
Nikubwayo ahamya ko mbere yari azi ko Banki ari iy’abakire bafite amafaranga menshi none ngo yamenye ko na duke yatuzigama tukazagwira.
Lyhotely Ndagijimana, umuyobozi wa ADBEF, avuga ko kwita kuri uru rubyiruko ari ingenzi kuko akenshi bava iwabo bakiri bato.
Ati “Tubaha inyigisho zinyuranye zirimo kwita ku buzima bw’imyororokere kuko akenshi bagera mu bugimbi baravuye iwabo kandi batarabashije kwiga.Tunabigisha kwizigamira kuko benshi babonaga amafaranga bakayakoresha nabi”.
Umukozi w’Umurenge wa Kimisagara ushinzwe imibereho myiza, Odette Mukandahigwa, avuga ko imirimo abakozi bo mu rugo bakora bakagombye kuyubahirwa.
Ati “Hari abafata akazi ko mu rugo nk’agasuzuguritse ariko si byo. Umuntu usigira urugo ukajya mu kazi kawe ni umuntu w’agaciro ari yo mpamvu aya mahugurwa abazamurira imyumvire ari ingenzi”.
Yongeraho ko icyifuzo ari uko aya mahugurwa yagera kuri benshi kuko atuma imibereho y’uru rubyiruko ihinduka igana aheza.
Ibitekerezo ( 1 )
mubyukuri abakoze bo mungo bakwiriye amahugurwapeeee
kuko usanga ari abantu bakenewe mumuryango wacu nyamara usanga nta gaciro abantu babaha mugihe bagakwiriye kuba bafite uburere buhagije kugirango babashe gufasha ababyeyi kurera abana Nyarwanda .... CONGZ KURI ADBEF mbifurije kwaguka mukagera hose mugihugu.
IMANA IBIBAFASHEMO.


text:
Akayiko ka moutarde de Dijon
Umunyu na poivre
Agasukari gake wafata n’intoki
Akayiko ka vinaigre
Ibiyiko 3 cyangwa 4 by’amavuta ya elayo yo mu bwoko bwa huile d’olive axtra vierge
Tungurusumu 1 isekuye cyangwa ½ y’igitunguru gikasemo duto
Imbuto z’ibihaza zikaranze kandi ibiyiko 2
Uko bikorwa :
Shyira ibikoresho byose uretse imbuto z’ibihaza mu gikoresho kiza gipfundikirwa -ucuguse cyane mu minota ibiri
Ongeramo imbuto z’ibihaza
Ibisobanuro ku bikoresho :
• Moutarde de dijon igomba kuba ifunze mu turahure kuko hari iziba zitari nziza kuri vinaigrette zifunze mu bikoresho bya plasike by’umuhondo zikomaka muri Kenya no muri Uganda
• Ushobora gukoresha amavuta y’ibihwagari cyangwa aya soya ariko ameza ni amavuta ya elayo yo mu bwoko bwa huile d’olive extra vierge cyangwa olive pure. Aha ugomba kwitegereza neza ku birango byayo kuko hari huile d’olive yo mu bwoko bwa pomace oil" cyangwa "olio di sansa" aba atari meza kuri vinaigrette
• Kuri vinaigre ushobora gukoresha uy’umweru cyangwa ndetse ukaba wakoresha vinaigre yo muri divayi y’umweru cyangwa se umutuku. Ugomba kwirinda vinaigre yo mu bwoko bwa balsamico cyangwa se mu gihe uyikoresheje ugakoresha udutunyanga duke kuko izana isukali nyinshi muri vinaigre
Byatanzwe na Madame Marie, umutoza mu guteka.
Tel : 0785296033, email : info@madamemarie.nl


text:
Mbonaruza Célestin yitandukanyije n’umutwe wa FDLR atahuka mu Rwanda maze aharanira kubaho ahangana no kuziba icyuho cy’imyaka icyenda yasizwe n’abandi Banyarwanda bari imbere mu gihugu ubwo we yari mu mashyamba ya Kongo.
Uwo, ni umugabo w’imyaka 42, afite umugore n’abana bane, atuye mu Kagari ka Ntebe, Umurenge wa Muhazi, Akarere ka Rwamagana mu Burasirazuba bw’u Rwanda.
Nyuma yo gutahuka mu mwaka wa 2003, Mbonaruza yageze mu Rwanda asanga yaratakaye mu iterambere, cyakora ngo ihene yahawe n’umugiraneza yamubereye igishoro yahereyeho yinjira mu bucuruzi bwamwereye imbuto mu buryo butandukanye kugeza aho yishimira kuba magingo aya ari mu Banyarwanda batunze ‘amamiliyoni’.
Ubuyobozi bw’Umurenge wa Muhazi bugaragaza Mbonabuza nk’umuturage ukwiye kubera bagenzi be icyitegerezo ko iterambere rishobokera buri wese urishaka ariko agaharanira kurigeraho mu buryo bwiza.
Dore ikiganiro Mbonaruza yagiranye n’Izubarirashe.rw
Mbonaruza ni muntu ki?
Nitwa Mbonaruza Célestin, ndi Umunyarwanda wabaga mu mashyamba ya Kongo, nabaga ahitwa Walikale, nahungutse mu mwaka wa 2003 nyuma y’imyaka 9 mba mu buzima bubi muri ayo mashyamba, naraje igihugu cyanjye kiranyakira kandi nakiriwe neza.
Ni iki cyaguteye guhunguka nyuma y’imyaka icyenda?
Mu mashyamba haba hariyo inyigisho zitandukanye zivuga ko umuntu uje mu gihugu agira ikibazo, gusa nyuma uko imyaka yagiye ishira n’abantu uko bagiye batahuka twagiye tumenya amakuru y’imvaho noneho najye ngeze aho nifatira umwanzuro, gusa muri uko gutaha ni urugendo rukomeye, ni Imana ikurinda, kuko iyo uganiriye na mugenzi wawe ukamwongororera ko ushaka gutaha, iyo akavuyemo akabivuga igihano uhabwa ni urupfu kubera ko nta gereza iba iyo mu mashyamba.
Nageze mu gihugu nsanga narasigaye; ariko n’ubwo nari narasigaye mu bwonko bwanjye numvaga ntekereza, nanjye nshaka uko niyubaka, nahungutse mfite n’umugore n’umwana umwe nuko nshyira amaboko hasi ndakora nuko ngira ubwo niyubakira inzu nubaka n’ubundi buzima busanzwe.
Muri uko guharanira kongera kwiyubaka ubwo wahereye ku ki?
Ni ibintu ntashobora kwibagirwa mu buzima bwanjye. Nahereye ku mafaranga makeya cyane kuko ndabyibuka ni amafaranga umuntu yampaye undi ampa ihene; nuko mbona ibihumbi 16 [amaze kugurisha iyo hene], ndageragerageza ndacuruza nyuma ndunguka pe!
Mu minsi ishize nacuruzaga caguwa (…) ubu mfite butike ndacuruza nta kibazo mfite, kandi n’abana banjye bariga nta kibazo, biga mu mashuri meza ya privé (yigenga); umwe mwishyurira ibihumbi 45, uwiga muri sécondaire we mwishyurira mirongo inani, ndabishyurira nta kibazo kuko nzineza agaciro ko kwiga.
Nakoraga nshaka kugira inzu yanjye, nshaka kubona aho mba, nshaka kubona aho mpinga mbega nkisanzura; ibyo rero naje kubigeraho ubwo ngubwo mbona amasambu, ndacuruza ntera imbere nanjye ngera aho nganguza abandi…
Ubwo wavuye kuri caguwa umutungo umaze kungana iki?
Ahh! Ubwo mu mafaranga afatika ntabwo nari kubura nka miliyoni eshatu cyangwa enye, ariko uteranyijeho ibintu byose nari maze kwigezaho wasanga ari amafaranga menshi kuko nari maze kwigurira amasambu n’ibindi bintu; ubwo rero na byo ubyongeyeho ntabwo byajya munsi ya miliyoni icumi.
Ubu rero butike mfite ntabwo ibuzemo nka miliyoni kuko ni bwo nkiyitangira, nta mezi abiri ashize ariko ibyo ari byo byose mbona biri kuzambona biri kugenda neza, mfite intoki [urutoki] eshatu, mfite inka y’inzungu ikamwa litiro 12 z’amata mu gihe kera twakamaga agakombe; ubu rero amata ya nimugoroba turanywa mu rugo, aya mu gitondo tukayagurisha, abana uko ubareba urabona ko batoshye nta kibazo.
Nk’umuntu wagize ubukererwe ukamara imyaka 9 mu mashyamba abandi bari mu mirimo, ubona uri ku muvuduko umwe nk’uwabandi Banyarwanda mu iterambere?
Ubu nta kibazo, nkiza nagize umwanya wo kwiyubaka cyane ko abandi tungana nabonaga bafite amaduka akomeye i Kayonza, bafite amamodoka ariko nanjye aho mariye gushyira ibintu ku murongo maze kubona aho kuba. Maze kubona aho guhinga, ubwo najye narakoze ku buryo mba numva ahazaza hanjye ari heza.
Kumva ko hari aho umaze kugera wiyubaka byagufashe imbaraga zingana gute?
Ni imbaraga nyinshi, urumva ni ubwonko no gutekereza n’icyo nakwita ishyaka numvaga ngomba kwiyubaka, ubwo rero urumva nk’iriya myaka icyenda yambereye imfabusa urumva ko byansabye imbaraga zirenze kugira ngo nyigaruze, gusa nishimira ko byose nabigezeho; ubu ndahamya ko mpagaze neza nk’abandi Banyarwanda.
Muri urwo ugendo hari ubufasha wigeze uhabwa?
Ubufasha bwa mbere nahawe ni inama za Leta yacu y’ubumwe bw’Abanyarwanda; batubwiraga ko icya mbere ari ugukora bakanadushishikariza gukorana na za banki; ubwo nanjye naratinyutse nkorana n’amabanki, ndatinyuka naka inguzanyo nkakora nkishyura nta kibazo, kubera isomo ry’ubuzima nari mfite jye nabyumvise vuba mvana amaboko mu mifuka nkora ntikoresheje.
Inguzanyo ya mbere nayatse muri 2004 nko mu kwa munani, icyo gihe byari ibihumbi 50 ariko ubu ndatinyuka nta kibazo, na miliyoni ebyiri ndazifata nkazishyura nta kibazo nagize.
Ni iyihe ntumbero ufite mu rwego rwo kwiteza imbere?
Intumbero ya mbere ni ukubanza nkafasha abana banjye bakiga, icya kabiri na njye nkiteza imbere kuko nta bwo ngomba kuvuga ngo ibintu byararangiye, nkagira ubuzima bwiza, nkagira ejo heza hazaza nkiyubaka noneho birenzeho kuko intego ni uko umunsi ku munsi ngomba kugira intera nanjye ngeraho.
Muri urwo rugendo haba hari imbogamizi uhura na zo?
Oya nta mbogamizi, inama za Leta njye zaramfashije kubera ko ni zo zatumye ntera imbere cyane nk’umuntu wari uhereye ku busa; nk’umuntu utari ufite igishoro ariko nkaba nari mfite mu mutwe hatekereza, gukorana na banki nzi icyo nshaka byankuriyeho imbogamizi, nta zo mbona rwose!
Tugusanze mu nzu nziza; irimo isima itukura, ndabona igisenge cyiza, amashanyarazi… Ese ubu yagutwaye amafaranga angana gute?
Oya iyi nzu ni iya Nyakubahwa Paul Kagame kuko uyu mudugudu ni we wawuntujemo; nkigera mu Rwanda natuye mu manegeka kubera ibibazo by’ubukene ariko nyakubahwa perezida yubaka hano uyu mudugudu mpita mbabwamo iyi nzu munsanzemo.
Mbonaruza iwe mu rugo mu Kagari ka Ntebe, Umurenge wa Muhazi mu karere ka Rwamagana, aha yaganiraga n’umunyamakuru (Ifoto/Rutayisire E)
Wakira ute kuba waratujwe mu ‘Mudugudu wa Perezida’?
Ibi ni nko kubonekerwa kuko hari igihe twabaye mu mashyamba umuntu yakandagira ku muhanda w’igitaka akikanga akagira ubwoba, ubwo rero urumva kuba uhungutse ukaza ukibona mu nzu nk’iyi ya nyakubahwa Perezida wa Repubulika ukayibona nta kintu na kimwe uyikoze ni ibintu ngereranya no kubonekerwa nabyakiriye neza kandi narishimye, yewe kugeza n’ubu ndacyishimye.
Hari abavuga ko abatahutse bava mu mashyamba ya Kongo bakorerwa iyicarubozo abandi bakicwa, ibyo bintu wowe ubivugaho iki?
Oya ni ibinyoma; iyo biza kuba ari ukuri ubwo najye mba maze imyaka 13 narapfuye kandi urabona ko ndi muzima (…) muri Kongo hariyo ibice bibiri by’Abanyarwanda bari mu buhungiro; hari abatifuza gutaha na rimwe kubera ibyo bikekaho basize bakoreye u Rwanda, hari n’abandi bafashwe bugwate n’abo bafite ibyo bikeka.
Ayo makuru ku iyicarubozo akwirakwizwa na bamwe batifuza gutahuka mu Rwanda bafite inkomanga mu mutima, biri mu nyungu zabo kandi baba bagira ngo bucye, nk’umuntu wabayeyo imyaka myinshi mbona abavuga ibyo by’iyicarubozo baba bashaka kugira ngo bagaragaze ko mu Rwanda nta mutekano uhari ubundi bakomeze bafate bugwate abaturage b’abasivili batazi aho ibintu biva n’aho byerekeza.
Tubwire uko wowe ku giti cyawe wakiriwe mu Rwanda ukimara gutahuka uva mu mashyamba ya Kongo
Oooh! Njye nza abantu barambonye ibyishimo birabarenga yewe hari n’abarize; bumvaga ko napfuye, mbese babonaga nzutse(….) ubwo bose numvaga bambaza ngo ‘ubu koko iyi myaka yose wari uri mu biki?’ yaba abaturage, yaba abayobozi bose banyakiranye urugwiro, yewe baramfashije; iyo ntafashwa ntabwo mba ngeze aha, abakiri mu mashyamba ya Kongo bari guhomba byinshi.
Ni iki ubwira abakiri mu mashyamba ya Kongo?
Nababwira ko basigaye gusa! Kuko ejo hazaza heza ntaho bafite; abana ntibiga kandi urabona igihugu kirihuta, kirashaka abantu bajijutse, ubu ni ugutahuka bagasanga barasigaye(…) abari kumbona cyangwa abari kubisoma muri iki kinyamakuru ndabasaba ko bataha, erega nuwakoze ibyaha Leta ifite imbabazi mu ntoki uko mbibona rwose! Kuba mu mashyamba ya Kongo birenze kuba muri gereza, ni byo! Ndabashishikariza gutahuka, nibaze twiyubakire igihugu cyacu.
Ni nde by’umwihariko ushishikariza gutahuka?
Urakoze cyane! Ndashishikariza marume witwa Bizimana Zayasi, mbere yabaga i Lubumbashi ariko nta makuru ye mperuka, rwose aramutse anyumva cyangwa hakaba hari umuntu umuzi yamumbwirira agatahuka kuko mu Rwanda ni amahoro masa! Rwose imitungo ye iri kwangirika (….) ni Mbonaruza Célestin mbere bakundaga kwita Masiporo ubimushishikariza.
Hari icyo wumva wakongera kuri iki kiganiro?
Ni ugushima Leta y’Ubumwe nta kindi! Ibi byose bishoboka kubera imiyoborere myiza n’ubuyobozi bwiza; hatari imiyoborere myiza iri terambere ntiryaza, ariko kubera ko hari imiyoborere myiza itari nk’iyo ku butegetsi bwa mbere abantu bibona mu bandi bagahumuka bagakorana n’ibigo by’imari, mu buhinzi bakaduha amafumbire (…) navuga nti ‘Imana ibuhe[ubuyobozi] umugisha’.
Murakoze!
Murakoze cyane!


text:
Mu gihe bimenyerewe ko amadini menshi ku isi afata inzoga nk’igisindisha ndetse kuyinywa bigafatwa nk’icyaha, mu itorero ryitwa Gabola church ryo muri Afurika y’Epfo ho kuzinywa biremewe ndetse iri torero ribatirisha abantu inzoga.
Mu gihe hari amadini n’amatorero abuza abantu inzoga, muri Gabola church ho kunywa inzoga biremewe ndetse mu kubatiza abayoboke b’iri torero hakoreshwa inzoga.
Inkuru dukesha Dailymail ivuga ko umuyobozi w’iri torero rya Gabola church Bishop Tsietsi Makiti akoresha inzoga mu kubatiza abayoboke be shingiye ku isomo riri muri bibiliya ahavuga ko Yesu yahinduye amazi divayi bikaba ari byo byatumye ashinga idini ry’abanywanzoga kandi ribatirisha inzoga.
Iri torero ririmo kubona abayoboke ku buryo budasanzwe kuko kuva yarishinga amaze kubona abayoboke basaga 500 mu gihe cy’amezi atatu gusa, iyo uhageze akubatiza aguha icupa ry’inzoga ukanywa.
Kuba iri torero ryemera inzoga, ngo bituma bano bayoboke bumva baguwe neza.
Ijambo Gabola rituruka ku kirimi cyo mu gihugu cya Botswana bikaba bisobanura ‘kunywa’ ari yo mpamvu iri torero rishishikariza abantu kunywa inzoga kuko ngo inzoga zituma abantu babona ibyishimo n’amahoro, ibintu ubundi bidasanzwe.


text:
Muri Kanama na Nzeri 2016, ni bwo umusaruro watangiye kuzamuka, ikiro cy’ibirayi kiramanuka kigera ku mafaranga 160, kivuye kuri 300.
Kugira ngo gikomeze kumanuka ku buryo kigeze ku 130 ubu, ngo byatewe n’uko abahinzi babyirayemo mu minsi mikuru basarura ari benshi bituma bigwira ku isoko.
Hagenimana Epimaque umwe mu bahinzi bo mu murenge wa Bugeshi avuga ko aho yakuraga toni ebyiri z’ibirayi ubu byeze akaba yarahakuye toni eshanu,none yabiburiye isoko.
Yagize ati ”Twagize umwero mwinshi ariko abakiliya babaye bake,dufite ikibazo cy’aho twakwerekeza umusaruro.”
Umunyamabanga Nshingwabikorwa w’umurenge wa Bugeshi, Mvano Nsabimana Etienne yavuze ko hafashwe icyemezo cyo kubuza abahinzi gusarura mu kajagari kugira ngo hirindwe ko ibirayi bijya ku isoko ari byinshi kuko ari bwo bibura abaguzi.
Ati “Twafashe uyu mwanzuro uzajya ukurikizwa kuri buri mwero, kuko iyo ibirayi bibaye byinshi kubibonera amasoko biragorana, bigatangira kuboreraho ku bahinzi.”
Bamwe mu bahinzi bakirije yombi uyu mwanzuro bakaba bahamya ko uzabahoza amarira.
Nzabonimpa Theoneste ati ”Izi ngamba zizadufasha cyane, ubu twakuye turi benshi none twabuze isoko, amarira ni yose kuko uko bimara igihe hanze ni ko bigenda bita ibiro, bishobora no kubora umunota ku wundi. Ahantu hari amakusanyirizo hose nta kiri kugenda;birarunze abandi bakuye bari kwirirwa bashyizeho abarinzi, urumva ni amafaranga tutari twateganyije.”
Biteganyijwe ko mu gihe umuhinzi akeneye amafaranga azajya ajya ku ikusanyirizo bagirane amasezerano bamuhe amafaranga noneho bikurwe ku gihe, aho kubikura mu kajagari.
Igihingwa cy’ibirayi, uretse kuba ari cyo kiza mu by’ibanze biribwa n’abaturage batuye umurenge wa Bugeshi kibinjiriza amafaranga atubutse bakiteza imbere.
Uyu murenge wa Bugeshi ndetse n’indi iwuturiye mu karere ka Rubavu, ni tumwe mu duce dufatwa nk’ikigega cy’igihingwa cy’ibirayi kubera imiterere y’aka gace gaturiye ibirunga usanga kera cyane.


text:
Bamwe mu bagize komite nyobozi ya ADEPR bagiye kwitabira amasengesho y’iminsi itatu azabera mu karere ka Rubavu kuva uyu munsi ku wa gatatu tariki ya 13 Ukuboza 2017 kugeza ku wa gatandatu tariki ya 16 Ukuboza 2017.
- Rev Pastor Karurangwa Ephrem umuvugizi wa ADEPR
Ni amasengesho ategurwa n’umuryango w’ihuriro ry’amatorero ya gipentekote yo mu karere k’Afurika y’ibiyaga bigari, akitabirwa n’abanyamasengesho bavuye muri ibyo bihugu.
Aya masengesho agiye kubera mu Rwanda mu gihe mu ntangiriro z’uyu mwaka yari yabereye mu gihugu cya Tanzaniya, ingingo isobanura ko aya masengesho aba kabiri mu mwaka.
Ni amasengesho kandi biteganijwe ko azitabirwa n’abanyamasengesho bavuye mu bihugu bya Tanzaniya, Uganda, Kenya, Burundi, Repubulika iharanira Demokarasi ya Congo ndetse n’igihugu cya Sudani y’epfo nkuko bitangazwa na Pasiteri Sematama Ruvugisha Innocent; uhagarariye iki gikorwa mu Rwanda.
Yagize ati: ” Abatanzaniya, abanyakenya, abanyasudani, abavugizi bose b’itorero ryacu bazaba bahari, biraryoshye cyane.”
ISANGE yagerageje kumenya icyo umuvugizi w’itorero rya ADEPR Rev.Ephrem Karuranga avuga kuri aya masengesho maze adutangariza atya ati:
” Ni amasengesho y’umuryango UKIAMKA, umuryango uhuza amatorero ya gipenteko yo mu karere k’Afurika y’ibiyaga bigari, agizwe cyane cyane ni amatorero ya Pentrekote ariko asa nkaho yabyawe na Suede. Asanzweho rero, aba kabiri mu mwaka ariko akabera muri buri gihugu akagenda asimburanwa. Ubu rero nitwe twari dutahiwe. Turahura tugasengera ibihugu byacu, ivugabutumwa ryacu n’akazi dukora.”
Rev.Ephrem Karuranga kandi yanakomoje ku cya mbere mu bizasengerwa muri aya masengesho.
Yagize ati: ” Dufite ibibazo by’umutekano mu cye mu karere, dufitemo ubuzima butoroshye bw’abaturage babyo, ahanini bigenda biterwa n’inzara, harimo ibibazo by’uburenganzira bw’ikiremwa muntu, ibyo byose ni ukugenda umuntu abisengera.
Aya masengesho azatangira ku munsi w’ejo, ntawuhejwe kuko ngo buri wese wumva ashaka gusenga ashobora kwitabira.
UKIAMKA’ ni ijambo ry’impine riri mu rurimi rw’igiswahili, mu magambo arambuye rikaba rivuga ngo: “Ushirikiano wa Makanisa ya Kipentekositi ya Afrika ya Mashariki na Kati; akaba ari umuryango w’amatorero ya gipentekote yashinzwe n’abamisiyoneri bo mu gihugu cya Swede, abarizwa mu duce tw’Afurika y’i Burasirazuba ndetse n’iyo hagati.
Amatorero ya gipentekote yo muri region d’AFRIQUE GRANDS LACS ahura kabiri mu mwaka agasengera za leta z’ibihugu bakoreramo umurimo.
Ibitekerezo
Twishimiye ayo masengesho ya UKIAMKA yenda haricyo Umwuka azakora Kanda hano umusubize
Aya masengesho ni meza kandi ni byiza pe ,ariko barebe neza bakimara gutorwa uko batangiye uko bari gukora ubu, ese bo mu minsi iri imbere bizaba bimeze bite? Ndashimira iri hindura ry'abashumba b'uturere ryabaye kuko iyo batinze mu karere runaka batangira kwanduranya no kuba nk'ibishyitsi bidashyigurwa ,Ndasaba ubuyobozi bwa Adepr kuba maso kujya bamenya cyane byaba ngombwa bakagera kuri terrain bakareka kumva amabwire bari i kigali,aho umushumba wa paruwasi runaka akora amakosa mwamuvugaho mu mwereka amakosa ye ati"i kigali ndahazi nzigerera yo"ni byiza mugomba kwakira buri wese ariko kuri terrain ni ngombwa abarengana n'abarenganywa bakagaragara.Murakoze Uwiteka Imana abakomereze amaboko. Kanda hano umusubize
Nimubanze musabe imbabazi abakristo mumaze iminsi mwaka amafranga yo kwiba n'ibindi byaha nko kwangana kugambanirana,gusesagura umutungo w'itorero mubitari ngombwa muhere kuri izo modoka mugendamo mwijye guca bugufi nk'abakozi n'Imana bo muyandi matorero hanyuma musenge muzumvirwa naho ubundi ibikomere biracyavamo amaraso ntimurabyomora. Kanda hano umusubize
Ndagira inama Komite nyobozi ya ADEPR,kubanza kwihana (to repent), mbere yo gusenga iminsi 3.Kuva ADEPR yabaho,yagiye irangwa n'amatiku,irondabwoko,gusahura amafaranga,etc...Komite iherutse kuvaho,bayishinja kwiba 3 billions Frw.Muli Yohana 9:31,havuga ko imana itumva amasengesho y'abantu bakora ibyaha ntibihane. Abantu benshi bibeshya ko imana yumva abantu bose basenga. Ntabwo aribyo.Urugero,Abafarisayo barasengaga cyane kuturusha.Ariko kubera ko bakoraga ibyo imana itubuza,YESU yababwiye ko imana yabo ari Satani.N'amadini y'iki gihe nuko.Yibwira ko imana ibumva kandi itabumva kubera ko bakora ibintu byinshi imana yanga. Kanda hano umusubize


text:
Ikigo cy’Igihugu cy’Imiyoborere mu Rwanda RGB, kirahakana amakuru amaze iminsi avugwa ko cyemera kwandika byemewe n’amategeko imiryango cyangwa amadini ya Shitani.
Ubuyobozi bw’iki kigo burahamya ko nta muryango n’umwe ushingiye kuri Shitani wigeze uhabwa uburenganzira bwo gukorera mu Rwanda.
Nk’uko bigaragara ku itangazo ryashyizweho umukono na Shyaka Anastase umuyobozi wa RGB, ngo imiryango ishingiye ku idini yemererwa gukorera mu Rwanda ni isanisha abantu n’Imana.
Ngo ni isenga Imana-Rurema, Isumba byose, ikunda abantu ikabayoboza ibyiza.
Nk’uko Shyaka akomeza abitangaza, ngo imiryango yemerwa ni isenga Imana Abanyarwanda bavuga ko yirirwa ahandi igataha i Rwanda, bashaka kugaragaza ko ari yo soko y’amahoro n’umugisha.
Itegeko Nshinga rya Repubulika y’u Rwanda ryo muri 2003 ryavuguruwe muri 2015, mu ngingo yaryo ya 37 risobanura ko Umunyarwanda wese afite uburenganzira busesuye bwo gushinga no gusengera mu idini buri wese yihitiyemo.
Na ho itegeko nomero 06/2012 ryo ku wa 17/2/2012, rigena imitunganyirize n’imikorere y’imiryango ishingiye ku idini mu Rwanda riha buri wese uburenganzira bwo gusengera mu idini yihitiyemo mu gihe bitanyuranyije n’umuco mbonezabupfura w’Abanyarwanda, kandi bitabangamiye ituze n’umutekano w’igihugu.
Shyaka yagize ati “Dushingiye ku biteganywa n’amategeko tumaze kuvuga haruguru, RGB ntishobora kwandika idini rya shitani nk’umuryango ushingiye ku idini.”
Guhera mu mwaka wa 2012 kugeza ubu, Ikigo cy’igihugu kimaze kwandika imiryango ya sosiyete sivile 2186, muri yo ishingiye ku idini ni 923.
Kuva mu mwaka wa 1962 kugeza 2012 ubwo inshingano zo kwandika imiryango ya sosiyete sivile zahabwaga RGB, imiryango ishingiye ku idini yari yanditse yari 350.


text:
Ibyo bitarangazwa mu gihe abana bane bo muri ako karere bagiye mu kirombe muri Gicurasi 2017, babiri bakahasiga ubuzima.
Umuyobozi w’ishuri ribaza rya Murehe, Kagoyire Verena avuga ko mu mwaka wa 2016, abana 43 bataye ishuri, naho ngo kuva uyu mwaka watangira hamaze kugenda abanyeshuri 13.
Agira ati “Hari n’abandi biga basiba, ugasanga basibye nk’inshuro eshatu mu cyumweru. Hari abajya gucencura umucanga, abajya mu birombe, ifaranga ryamuryohera, akagenda agiye.”
Nkurunziza Jean de Dieu, Umunyamabanga Nshingwabikorwa w’Umurenge wa Rukoma, iryo shuri riherereyemo agaya ababyeyi gushyigikira abana bata ishuri bakajya mu mirimo itabakwiye.
Agira ati “Babiba amatungo cyangwa imyaka mukaregera ubuyobozi, ariko ntawe urabura umwana ngo aze abitumenyeshe. Usanga ibibazo byo guta ishuri bibazwa mwarimu n’abayobozi kandi uwa mbere wagomye kubibazwa ari umubyeyi.”
Ababyeyi bavuga ko impamvu itera bamwe muri bo kureka abana bakajya mu birombe ari uko baba bakeneye ko babafasha gutunga umuryango ; nk’uko uwitwa Musangire Martin abisobanura.
Agira ati « Abo bana na bo iyo babonye nka 1000RWf, baragenda bakaryamo amandazi, andi bakayashyira ba nyina bakayagura ‘Shirumuteto’ (ifu y’imyumbati) urugo rwose rukarya ».
Umuyobozi w’umurimo mu Karere ka Kamonyi, Tumwine Venant asobanurira ababyeyi ko umwana utaragera ku myaka 18 y’amavuko ashobora gukora imirimo yoroheje ijyanye n’ikigero cye.
Ariko umwana nk’uwo ntiyemerewe gukora imirimo mibi ivunanye irimo ubucukuzi bw’amabuye y’agaciro, gukora mu nganda, gukora mu buhinzi bw’icyayi cyangwa ikawa, kubaka n’ibindi.
Minisiteri y’abakozi ba Leta n’umurimo (MIFOTRA) yo ivuga ko ufatiwe mu cyuho akoresha abana imirimo mibi ahanishwa ibihano birimo gucibwa amande hagati y’ibihumbi 50RWf na 100RWf no gufungwa.


text:
Gisagara: Gushima no kunenga mu muhigo bizahindura imikorere yabo
Hakazwa umutekano w’ubuzima, mu murenge wa Kansi hashyizweho gahunda yo gushima no kunenga abataresheje umuhigo wo gutanga ubwisungane mu kwivuza. Umurenge wa Kansi wo mu karere ka Gisagara, wasanze byaba More...
Nyamagabe: Abayobozi basabwe kwita by’umwihariko ku basigajwe inyuma n’amateka
Abayobozi b’akarere ka Nyamagabe n’abashinzwe imibereho myiza y’abaturage mu mirenge basabwe kwita by’umwihariko ku basigajwe inyuma n’amateka babakangurira kwitabira gahunda More...
Rulindo: abaturage basanga guca ibiyobyabwenge bigomba guhera mu bayobozi
Bamwe mu baturage bo mu karere ka Rulindo baratangaza ko umuco wo gukoresha ibiyobyabwenge umaze gufata intera ndende mu batuye aka karere ,ngo aho usanga hari na bamwe mu bayobozi babyishoramo,ugasanga barabikoresha More...
Tugeze mu gihe umuntu utazi gusoma no kwandika arimo asigara mu iterambere – Rwamukwaya
Umunyamabanga wa Leta muri Minisiteri y’Uburezi Rwamukwaya Olivier, yasuye ibikorwa by’uburezi bitandukanye N’ubwo mu gihugu hariho gahunda y’uburezi kuri bose, hari abakuze bahuye n’ingorane More...
Kamubuga: Bishimira uburyo gahunda y’ubudehe yabagejeje kuri byinshi
Bamwe mubaturage batuye mu karere ka Gakenke by’umwihariko abatuye mu murenge wa Kamubuga barishimira uburyo bamaze kwiteza imbere babikesha gahunda y’ubudehe kuko mbere yuko iyi gahunda itangira wabonaga More...
Gakenke: Youth conclude Urugerero
Youth in the northern district of Gakenke on June 24 concluded the Urugerero National Civic Program designed for High School graduates country wide. The programme has been going on for the last six months country More...
Gisagara: Intore zirashimirwa uruhare zigira mu iterambere ry’akarere
Ubuyobozi bw’akarere ka Gisagara burashima ibikorwa by’intore z’imparirwakurusha zishoje igihembwe cya gatatu cy’urugerero, aho buhamya ko izi ntore zigira uruhare rugaragara mu iterambere More...
Nyarugenge: Binyuze ku nkunga ya VUP bahabwa bashinze koperative yatumye biteza imbere
Abaturage bafashwa muri gahunda y’icyerecyezo 2020 Umurenge (VUP) bibumbiye muri Koperative GOBOKA yo mu murenge wa Nyarugenge mu karere ka Bugesera, baravuga ko amafaranga y’inkunga bahabwa yatumye More...
Gashaki: Abaturage baciye ukubiri n’inzara kubera VUP
Abaturage bo mu Murenge wa Gashaki, Akarere ka Musanze bagiraga ikibazo cy’inzara bikageza aho basuhuka, ariko ngo ubu iyo nzara yabaye amateka kubera gahunda yo guteza imbere abantu batishoboye izwi nka More...
Gatsibo: Hatangijwe itorero ry’igihugu bibutswa indangagaciro ziranga intore ku murimo
Minisitiri Busingye ari kumwe n’ubuyobozi bw’Akarere ka Gatsibo Abakozi b’Akarere ka Gatsibo bibukijwe indangagaciro zikwiye kuranga intore ku murimo, kuko ngo mu gihe izo ndangagaciro zikurikijwe More...


text:
Mu gihe hirya no hino mu Rwanda abaturage batishoboye bagenerwa imirimo na VUP ndetse n’abahabwa inkunga y’ingoboka binubira gutinda kwishyurwa, abayobozi b’inzego z’ibanze na LODA baritana bamwana ku batuma iki kibazo kibaho.
Vision 2020 Umurenge Program (CUP) ni gahunda yashyizweho mu rwego rwo gufasha abatishoboye kuzamuka.
Muri iyi gahunda, abashoboye gukora bo mu cyiciro cya mbere n’icya kabiri cy’ubudehe bahabwa imirimo ifite inyungu rusange bagakora bagahembwa, mu gihe abatabashije gukora nk’abasaza, abakecuru, abana n’abandi badafite imbaraga bahabwa inkunga y’ingoboka buri kwezi.
Abenshi mu bayigenerwa binubira ko bakora bagatinda guhembwa cyangwa se abagenerwa ingoboka na bakayibona nyuma y’igihe.
Soma:
- Rubavu: Abasaza ntibemeranya n’ubuyobozi bwabahagarikiye inkunga ya VUP
- Gakenke: Abo muri VUP binubira ko bategekwa kuguza SACCO aho kwishyurwa
- Bavumira ku gahera gahunda ya VUP, ngo n’uwo bakunda ntazayishakemo akazi
- Gatsibo: Barashinja ubuyobozi gutekinika imikoreshereze y’amafaranga y’ubudehe
Ubusanzwe, abakora imirimo yo muri VUP bahembwa buri minsi 15 ni icyitwa Quinzaine mu rurimi rw’igifaransa. Ahenshi mu ho Izubarirashe.rw ryageze, wasangaga bamaze amezi abiri cyangwa atatu batarahembwa, ni ukuvuga quinzaine zirenze esheshatu.
Mu Karere ka Ngororero mu Murenge wa Bwira ubwo baganiraga n’itangazamakuru, bari bavuye guhembwa quinzaine 2 mu gihe bari bagejejemo 5.
Niyoyumva Emmanuel ukora muri VUP mu Murenge wa Bwira, avuga ko gutinda kubishyura bituma imyenda yiyongeranya, babahemba makeya ntagire icyo abamarira mu kwiteza imbere.
Niyoyumva yagize ati “Ubu tumaze gukora imibyizi 72, bagombaga kuduha ibihumbi 72 none baduhaye ibihumbi 30. Ubu tugiye gutaha twishyure aho twikopesheje, aho twariye, ndabishyura iki? Bo bazi ko twahembwe. Twifuza ko badushakishiriza asigaye vuba natwe tugakemura ibibazo byacu n’iby’imyenda mu baturage.”
Ngo iyo aba baturage bagerageje kubaza impamvu badahabwa amafaranga yabo ku gihe cyangwa se ngo bahabwe angana n’imibyizi bakoze, ngo babwirwa ko ataragera ku murenge.
Hari mu mpera z’umwaka wa 2016 ubwo Izubarirashe.rw twaganiraga n’abaturage bo mu Murenge wa Cyabakamyi mu Karere ka Nyanza, aho bavugaga ko batagikunze VUP kubera gutinda guhembwa bitiranyaga no kwamburwa.
Abaturage barenga 300 mu Murenge wa Cyabakamyi bafashwa muri iyi gahunda. Dushimimana Josée ufite abana babiri, avuga ko batangiye gukora amaterasi muri gahunda ya VUP mu kwezi kwa gatanu.
Aba bakozi ubusanzwe bakorera amafaranga 1500 ku munsi bakaba baragombaga kujya bahembwa buri minsi 15, bavuze ko bahembwe rimwe gusa mu kwa karindwi bahabwa makeya, banakatwa imibyizi badasobanuriwe impamvu.
Mushimiyimana avuga ko bari bateze amakiriro ku mafaranga ya VUP ntibanaca incuro none babihombeyemo.
Ati “Nkanjye nari ntunzwe no guca incuro nkabona amafaranga 700 ku mubyizi. VUP iduhaye akazi ndishima nti ‘wenda nanjye nabona udufaranga’, none inzara yaratwishe abana baricaye na yayandi y’inshuro ntayo twabonye.”
Bavuga ko byageze aho umuyobozi ushinzwe imibereho myiza mu Murenge wa Cyabakamyi akabagira inama yo kujya baguza mu murenge SACCO bakazishyura bongeyeho inyungu ubwo bazaba bahembwe.
Mukantaganda Savera na we wakoze muri VUP yavuze ko agihabwa akazi yumvaga agize amahirwe akomeye yo gutera imbere, ngo ariko ubu ntiyabisubiramo, ngo n’uwe ntiyamugira inama yo kujya gukoramo.
“Sinakongera kubijyamo kuko gukora ugatahira aho na perezida wacu ntabishyigikira. Nzajya nkomeza nce incuro ntahane duke ariko ntubone.”
Mu Gushyingo 2016 ubwo abaturage bo mu Karere ka Gakenke mu Murenge wa Muzo batangarizaga Izubarirashe.rw ko batishimira ko ubuyobozi butinda kubishyura amafaranga bakoreye ahubwo bukabategeka kuguza muri SACCO.
Ntawuryera Eugenie, umwe muri aba baturage yabwiye Izubarirashe.rw ko n’ushatse kugira icyo abaza abayobozi acyahwa, agakangishwa ko ashobora kwirukanwa.
Yagize ati “Baratubwira ngo bazaduhembera iminsi 15, tugakora amakenzeni atatu (iminsi bakoze kuva Nzeri kugeza mu Gushyingo) nk’ubu turayujuje ubu twatangiye indi (ikenzeni ubundi ni iminsi 15) ya kane tutarahembwa n’ifaranga na rimwe. None turavuga bakaducecekesha batubwira ngo ‘wowe uvuze akazi kihorere’, ngo ‘abagakeneye barahari kandi bagashaka’, bagatuma nta kintu tuvuga.”
Bavuze ko uku gutinda kwishyurwa kubagiraho ingaruka nko kunanirwa gutanga amafaranga y’ubwisungane mu buvuzi, ndetse mu gihe baba bagujije muri SACCO nk’uko babibwirwa n’abayobozi bagahembwa bishyura hariho n’inyungu aho kwiteza imbere.
Ingoboka ngo ijya itinda cyangwa abayihabwa bagakurwa ku rutonde batamenyeshejwe
Umusaza uri mu kigero cy’imyaka 70 wo mu Karere ka Ngororero mu Murenge wa Bwira avuga ko yahoze ari ku rutonde rw’abahabwa amafaranga y’ingoboka muri VUP agenewe batishoboye, ngo ariko yahagaze atazi impamvu.
Yagize ati “Muri uyu mwaka ushize ntibayampaye kandi abandi twari kumwe barayabahaye. Njyewe kugeza ubu nta n’ifaranga na rimwe barampa kandi perezida yaravuze ngo abasaza bazicwe n’urupfu ntibazicwe n’inzara.”
Uyu musaza ubana n’abana biga mu mashuri yisumbuye n’umugore we urwaye umutima, ngo yakuwe ku rutonde nyuma y’amabwiriza ya LODA avuga ko umuntu wese uhabwa iyi nkunga ufite abantu bashoboye gukora mu rugo agomba kurukurwaho nk’uko umuyobozi w’akagari uyu musaza akomokamo abivuga.
Ubuyobozi bw’inzego z’ibanze buti amafaranga aba ataraza…
Mwumvaneza Alfred ushinzwe irangamimerere na notariya mu Murenge wa Bwira yavuze ko kuba amafaranga y’abaturage bakora imirimo ya VUP yaratinze hakanaza igice, ngo ni yo akarere kabonye dore ko na ko kabanza kuyasaba muri LODA (Ikigo cy’Igihugu gishinzwe gutera inkunga ibikorwa by’iterambere by’inzego z’ibanze.)
Yongeraho ati “N’andi yose aba azaboneka, baranabizi ko iyo batangiye gukora batayabonera rimwe. Batangiye gukora amafaranga ataraza akarere karayasabye, none ayabonetse ni yo twabahaye. N’andi na yo azaza”
Umuyobozi w’Akarere ka Gakenke Nzamwita Déogratias, yabwiye Izubarirashe.rw ko koko abaturage batinze kwishyurwa ngo ariko birimo gukosorwa.
Icyo LODA ibivugaho
Gatsinzi Justin, Umuyobozi w’Ishami rya Gahunda zo Kurengera abatishoboye muri LODA avuga ko gutinda kwishyura abaturage bakoze imirimo yo muri VUP biterwa n’intege nkeya ahanini zishyirwamo n’inzego z’ibanze.
Yemera ko gahunda yo kubishyura mu minsi 15 itaratangira kubahirizwa ngo ahanini bikomoka ku bukererwe bw’uturere mu gusaba amafaranga yagenewe ibikorwa bya VUP.
Ngo hari n’igihe asabwa kare, ariko abakoze muri VUP ntibishyurirwe igihe.
Gatsinzi yagize ati “Ni akarere kagomba kuyasaba, iyo bayasabye batinze aza atinze. Mbere y’uko batangira imirimo bagaragaza raporo y’uko bayitangiye isoko bagasaba 40% by’ingengo yose izakenerwa. Kugira ngo bazishyurire igihe, iyo bamaze gukoresha kimwe cya kabiri cyayo barongera bagasaba 40% mu gihe na yo atarashira bagasaba 20% asigaye. Ni ko byagombye kuba bigenda.”
Ngo abenshi bategereza kuyamara bakabona gutangira gusaba andi bagakererwa bikagira ingaruka ku baturage batishoboye.
Naho abakurwa ku rutonde rw’abahabwa ingoboka batabimenyeshejwe?
Gatsinzi avuga ko iyo amabwiriza avuguruwe amenyekanishwa akaba ari yo agenderwaho.
Ngo umuntu udashoboye gukora ufite abanyeshuri biga n’iyo baba bafite imyaka 24, nta muntu uba ushoboye gukora ubarwa, ngo bibaye bihari byaba ari amakosa.
Ati “Iyo tuvuga abadashoboye gukora icyo bisuzumirwaho, wa muntu ufite imyaka kuva kuri 18 kugeza kuri 64, abaye afite ubumuga, afite indwara ihoraho, ari umunyeshuri, urwo rugo nta muntu ushoboye gukora uba urimo, bahabwa ingoboka.”
Ngo kugira ngo ikibazo cyo gutinda kwishyurwa gikemuke, inzego z’ibanze ni zo zifite urufunguzo.
Yagize ati “icyangombwa ni uko buri muntu amenya ko baba bakwiye guhembwa. Ni abakene, igikorwa cyaje kugira ngo kibafashe, iyo utabahaye ibyabo bakwiye uba ubashubije inyuma.”
Uyu muyobozi anasaba abaturage gushira amanga bakavuga ibibazo bafite, bamenye ko ari uburenganzira bwabo si ukugenerwa ibitabakwiye kuko ngo Leta izi ko bafite agaciro.
Mu gihugu hose abafata inkunga y’ingoboka ni ingo ibihumbi 94, na ho abakora imirimo yishyurwa ni ingo ibihumbi 115 babarirwa mu cyiciro cya mbere n’icya kabiri cy’ubudehe.


text:
“Ndetse n’ibintu byose mbitekereza ko ari igihombo kubw’ubutunzi butagira akagero, aribwo kumenya KristoYesu…mbifata nk’amase. …kimwe cyo nibagirwa ibiri inyuma, ngasingira ibiri imbere, ndamaranira kugera aho dutanguranywa”Abafilipi 3:8, 13-14
Aburahamu yohereje umugaragu we gushakira umuhungu we umugore.Imana yahiriye urugendo rw’umugaragu; imuhuza n’umukobwa wari wujuje ibyifuzo bye: Rebeka.
Uyu mukobwa yahisemo gusiga umuryango we, yemera kujyana n’umuntu atazi. “Bahamagara Rebeka, baramubaza bati ‘Urajyana n’uyu mugabo?’ Arabasubiza ati ‘Turajyana.’”Nubwo yemeye kujyana nawe, ntiyari azi uwari ugiye kumubera umugabo, cyangwa uburebure bw’urugendo bari kugenda. We yizeye gusa amagambo y’uwo mugaragu. Yafashe icyemezo gishingiye ku kwizera gusa.
Undi muntu wagaragaje ukwizera gutangaje ni Rusi. Yapfakaye akiri muto ariko asiga byose; asiga igihugu cye n’umuryango we, akurikira nyirabukwe Nawomi, wari ugiye gusubira mu gihugu cy’iwabo.
Nawomi yaramwinginze ngo asigare, ariko Rusi yamusubije ko icyemezo cye ari ndakuka: « …aho uzajya ni ho nzajya…Imana yawe ni yo izaba Imana yanjye » Rusi 1:16
Esiteri yashyize ubuzima bwe mu kaga, ajya gusaba umwami kurengera ubwoko bwe kandi bitari byemewe. Yoherereje Morodekayi ubu butumwa, « …nzasanga umwami, nirengagije itegeko, kandi niba nzarimbuka nzarimbuke » Esiteri 4 :16.
Yaba Aburahamu, Mose (Abaheburayo 11 :8, 24) na Daniel (Daniel 1 :16) bafashe ibyemezo bikomeye, kandi bari biteguye guca mu kaga ako ari ko kose ku bwo Kwizera Imana gusa.
Icyo natwe dukeneye ni ugushikama ku Mana, tukayizera no mu gihe igisubizo kitagaragarira amaso. Bibiliya itugira inama, nyuma yo kutweka aba bahamya bo kwizera. «…dusiganirwe aho dutegekwa twihanganye, dutumbira Yesu wenyine, ari we Banze ryo kwizera kandi ari we ugusohoza rwose… » Abaheburayo 12 :1-2
Aba bose batugose ku bwo kumaramariza mu bihe bikomeye bakwiye kutubera icyitegererezo muri byose, kuko igihe Imana izaba ibaza iby’umuntu wese, nta rwitwazo ruzaboneka, kuko ibyo tunyuramo bikadutsinda, hari ababinesheje bitwa intwari zo kwizera. Dukwiye gusaba Imana ikatubashisha guhagarara mu Mana neza.


text:
Ngoma: Abamotari barivuga imyato mugihe police ikibashinja ibiyobyabwenge
Ruremesha simeon , umusecurite Ubwo hangizwaga ibiyobyabwenge Mu gihe abamotari mu karere ka Ngoma bivuga imyato ko ntawugitwara ibiyobyabwenge,police y’igihugu yo iravuga ko hari bake bakibikora. Ruremesha More...
Rulindo: Igihe cy’amatora si intandaro yo gusubira inyuma kw’imihigo.
guverineri yaganiriye n’abayobozi n’abakozi b’akarere Ubwo Guverineri w’Intara y’Amajyaruguru yasuraga Akarere ka Rulindo kuwa 18/02/2016 yasabye abayobozi n’abakozi b’Akarere More...
Ruhango: ababyeyi barasabwa kuba hafi y’abari ku rugerero
Intore ziyemeje gukora ibikorwa bitandukanye  Intore ziyemeje gukora ibikorwa bitandukanye Umuyobozi w’akarere ka Ruhango, Mbabazi François Xavier, arasaba ababyeyi n’abayobozi mu nzego z’ibanze More...
Gicumbi – Intore zatangiye urugerero zisana inzu y’umukecuru utishoboye
Umutahira mukuru afatanya n’intore guhoma inzu y’umuturage Mu gutangiza urugerero rw’intore mu karere ka Gicumbi mu murenge wa Rubaya basannye inzu y’umukecuru utishoboye Ntawukirasongwa More...
Gatsibo: Urubyiruko rwakanguriwe kuba umusemburo wo kurwanya ibiyobyabwenge
Hangijwe ibiyobyabwenge byiganjemo kanyanga, chief waragi hamwe n’urumogi Urubyiruko rurangije amashuri yisumbuye rwo mu mirenge itandukanye igize akarere ka Gatsibo rurakangurirwa kuba umusemburo wo kurwanya More...
Bugesera: Abikorera basinyanye amasezerano y’ubufatanye n’akarere
Umuyobozi w’akarere n’uhagarariye abikorera nyuma yo gushyira umukono ku masezerano Abikorera bo mu karere ka Bugesera, basinyanye amasezerano y’imyaka ibiri n’ubuyobozi bw’akarere, More...
Rulindo: Abafatanyabikorwa b’akarere ka Rulindo basabwe gukorana n’inzego z’ibanze.
Umuyobozi w’akarere ka Rulindo KANGWAGYE Justus asaba abayobozi b’inzego z’ibanze n’abafatanyabikorwa kujya bakorana neza Akarere ka Rulindo kakoranye inama n’abafatanyabikorwa More...
Nyamasheke: Barasabwa gushingira imihigo ku muryango
Abaturage b’umurenge wa kagano mu karere ka Nyamasheke, barasabwa guhiga ibikorwa bishingiye mu muryango kugira ngo bazongere bese imihigo. Ni nyuma y’uko uyu murenge wa kagano ubaye uwa mbere More...
Kamembe bahawe icyemezo cy’ishimwe ku bikorwa by’umuganda
Abaturage b’umurenge wa Kamembe mu karere ka Rusizi bahawe icyemezo cy’ishimwe ku gikorwa cy’indashyikirwa bagezeho cyo kubaka u Rwibutso. Muri uyu muganda wo ku wa 26 Nzeri 2015 ku rwego More...
Rulindo: Akarere ka Rulindo kagiye kwegereza ubuyobozi abaturage.
Abayobozi n’abafatanyabikorwa b’akarere ka rulindo bahuriye mu nama igamije kurebera hamwe uko bakwegereza ubuyobozi abaturage mu rwego rwo kwesa neza imihigo y’umwaka utaha. Inama yabereye More...


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 6, 12-18)
Bavandimwe, 12icyaha rero nticyongere kugenga umubiri wanyu uzapfa ngo gitume mwumvira irari ryawo. 13Kandi imibiri yanyu ntimukayegurire icyaha ngo ibe intwaro z’ukugira nabi, ahubwo nimugandukire Imana nk’abazima bavuye mu bapfu, imibiri yanyu muyegurire Imana, ibe intwaro z’ubutungane. 14Koko rero icyaha ntikibafiteho ububasha kuko mutakigengwa n’amategeko, ahubwo mugengwa n’ineza. 15Bite rero? Tuzacumure se ngo aha ntitukigengwa n’amategeko, tugengwa n’ineza ? Oya ntibikabe ! 16Mbese ntimuzi ko uwo mwiyeguriye mukamubera abagaragu bamwumvira, muba mumubereye koko abagaragu bagomba kumwumvira, cyaba icyaha gishyira urupfu, kwaba ukumvira gutanga ubutungane ? 17Imana ishimwe kuko mwahoze muri abagaragu b’icyaha, none mukaba mwarayobotse mubikuye ku mutima inyigisho mwaragijwe. 18Mwarokowe ubucara bw’icyaha, muhinduka abagaragu b’ubutungane.
ZABURI (Zab 124 (123), 2-3, 4-5, 7)
Inyik/ Ubuvunyi bwacu buba muri Uhoraho.
Iyo Uhoraho ataturengera,
igihe abantu bari baduhagurukiye,
baba baratumize bunguri,
mu mugurumano w’uburakari bwabo.
Ubwo ngubwo amazi aba yaraturenzeho,
umugezi uhurura uba waraduhitanye ;
ubwo ngubwo amazi asuma,
aba yaturenze hejuru !
Twararusimbutse nk’inyoni
ivuye mu mutego w’umuhigi ;
umutego waracitse, turarusimbuka !
IBANGONDIRIMBO RIBANZIRIZA IVANJILI (Lk 21, 36)
Alleluya Alleluya.
Hahirwa abahora bari maso kandi basenga :
bazashobora gutunguka mu maso y’Umwana wumuntu.
Alleluya.
IVANJILI
+ Luka (Lk 12, 39-48)
Muri icyo gihe, Yezu abwira abigishwa be ati 39« Musanzwe mubizi : iyaba nyir’urugo yamenyaga igihe umujura azazira, ntiyareka bamupfumurira inzu. 40Namwe rero nimube maso, kuko Umwana w’umuntu azaza igihe mudakeka.» 41Petero ni ko kumubwira ati « Mwigisha, ni twe uciriye uwo mugani, cyangwa se uwuciriye bose ? » 42Nyagasani aramusubiza ati « Murabona umunyabintu w’inyangamugayo kandi uzi ubwenge yaba uwuhe, ngo shebuja azamushinge abo mu rugo rwe, maze ajye abaha umugabane wabo w’ingano mu gihe gikwiye ? 43Arahirwa uwo mugaragu shebuja azagaruka agasanga agenza atyo ! 44Ndababwira ukuri : azamushinga ibyo atunze byose. 45Naho uwo mugaragu niyibwira ati “Databuja aratinze”, maze agatangira gukubita abagaragu n’abaja, akarya, akanywa agasinda, 46amaherezo shebuja azaza umunsi atamwitezeho, no ku isaha atazi maze amwirukane nabi, amuherereze mu nteko y’abahemu. 47Uwo mugaragu rero wari uzi icyo shebuja ashaka, ntacyiteho ngo agikore uko yari yamutegetse azakubitwa nyinshi ; 48naho utazi icyo shebuja ashaka agakora ibidakwiye, we azakubitwa nkeya. Uzaba yarahawe byinshi, azabazwa byinshi; n’uwo bazaba barashinze byinshi, azabazwa ibiruta iby’abandi.»


text:
Gakenke: Barishimira byinshi byiganjemo iterambere muri 2015
Abaturage n’ubuyobozi bw’akarere ka Gakenke barishimira ko mu mwaka wa 2015 bageze kuri byinshi bitandukanye byiganjemo iterambere rigenda rikataza iwabo.
Bimwe mubyo bishimira ko bagezeho mu mwaka wa 2015 nuko abahatuye barimo kurushaho kugenda biteza imbere bikabafasha kwikura mu bukene, hamwe n’ibikorwa remezo bagiye bagezwaho nk’amashyanyarazi, amavuriro, imihanda byarushijeho gutuma bitezimbere.
Nkunzurwanda Leonidas utuye mu murenge wa Nemba, avuga ko ntacyo abona yagaya umwaka wa 2015 kuko aho atuye hagejejwe amashyanyarazi kuburyo asanga byaragenze neza muri 2015.
Ati “nkubu jye ntuye iriya ruguru mu misozi, ariko ahantu ntuye habashije kugera umuriro turacyana nta kibazo, batwegereje gutura ku midugudu dutura ahantu hamwe nabyo usanga tubyishimiye nta kibazo kandi no mungo zacu hari byinshi twiyongereyehoâ€.
Nubwo ariko abatuye mu karere ka Gakenke haribyo ibyo bishimira,basanga ibijyanye n’ibikorwa remezo bikwiye kwongerwamo imbaraga kugirango bakomeze kurushaho kwitezimbere.
Ntizimpanza Augustin ati “ubuyobozi bugomba gukomeza kutuba hafi, bugakomeza kutugezaho ibikorwa nkibyo by’iterambere, kuko nka hariya iwacu dukeneye imihanda kandi tuyibonye yadufasha byinshi kuko hari igihe dusarura imyaka iyo hejuru tukabimanukana ku mitwe kandi imodoka yakagombye kugerayo tugapakiraâ€.
Umuyobozi w’akarere ka Gakenke Nzamwita Deogratias, nawe asanga hari byinshi byagezweho mu mwaka wa 2015 kandi bikwiye kwishimirwa.
Ati “icyambere twishimira nuko abaturage b’akarere ka Gakenke bashoboye gukora kiriya gikorwa kijyanye na referendum aho n’akarere kacu kagaragaye neza kuko mu gutora neza bemeza “yego†twashoboye kugera kuri 99.6%, icya kabiri nuko mu bijyanye na mituweri kugeza ubu ngubu turi aba kabiri mu rwego rw’igihuguâ€.
Ubuyobozi bunishinira kandi ko mu bijyanye n’ubuhinzi ikawa yo mu murenge wa Muyongwe yabashije guhiga izindi ikanabihemberwa muri uyu mwaka kuburyo n’izindi zo mu yindi mirenge nka Muhondo na Ruli zashoboye kuza mu myanya icumi ya mbere yi kawa zimeze neza. Ubuyobozi ariko bwanababajwe n’uburyo akarere ka Gakenke kabaye akanyuma mu kwesa imihigo ya 2014-2015.


text:
Umuyobozi W’Amajyepfo Arasaba Abayobozi Mu Ntara Kwitwararika Ku Myifatire Yabo
Mu gusoza umwiherero w’abayobozi n’abakozi b’akarere ka Muhanga mu ntara y’Amajyepfo, Umuyobozi w’intara y’Amajyepfo Alphonse Munyentwali yabasabye kwitwararika ku myitwarire yabo kuko ibyo bakora byose baba batanga urugero ku bo bayoboye.
Munyentwali yavuze ko hari bamwe mu bayobozi b’abaturage bagaragarwaho imyitwarire mibi nk’aho bashobora kwishora mu businzi, ubusambanyi cyangwa izindi ngeso mbi birengagije ko buri gihe cyose abaturage babahanze amaso. Ati: “umuyobozi ni urwandiko rusomwa na bose.â€
Uyu muyobozi akaba yasabye aba bakozi n’abayobozi ko bakwiye kugira umuco wo kwibwiriza mu kazi kabo ka buri munsi kuko byagaragaye ko hari bamwe bagikorera ku jisho. Avuga kandi ko bagakwiye no kuba bajijutse kugirango bajye bakora ibyo bazi kandi biyumvamo.
Aha akaba yasabye abakunze gukemura ibibazo by’abaturage ko bafata ingamba zihamye mu gukemura ibibazo cyabo, ati: “nimujya gukemura ibibazo by’abaturage mujye mubanza musohoke mu kibazo, icyenewabo n’ibindi byose mubivemoâ€.
Munyentwali akaba yagarutse ku mihigo aho yabasabye mu gushyira ingufu mu kwesa imihigo y’uyu mwaka wa 2013-2014 mu rwego rwo kwihesha agaciro.
Umuyobozi w’akarere ka Muhanga, Yvonne Mutakwasuku, yavuze ko abakozi b’akarere babanza gusubiza amaso inyuma,bakareba ibyo bahize ,bigamije guteza abaturage imbere, kugirango bibahe imbaraga zo gukurikirana ibyo bemereye umuturage ko bazamugezaho.
Mutakwasuku yavuze ko bagiye   kugabanya ubukene mu gihe cy’imyaka 5 kandi  ngo bazabikora bashingiye kuri gahunda ya 2 y’imbaturabukungu(IDPRS).
Akomeza avuga ko bazibanda ku byiciro 2 by’ubudehe , byugarijwe n’ubukene, ngo kuko ubusanzwe abakozi bagendaga biguruntege, mu gukurikirana abaturage bari muri ibi byiciro by’ubudehe.
Mutakwasuku yongeyeho ko bazabikora ku bufatanye n’abafatanyabikorwa bakorera mu karere abereye umuyobozi.


text:
U Rwanda rurerekana uburyo Afurika yakwihitiramo inzira y’iterambere – Tony Blair
Tony Blair aremeza ko kongera ireme ry’ubushobozi bwa gahunda zigamije guteza imbere igihugu, aribyo byagifasha kugera ku ntego z’ikinyagihumbi.
Mu gitobo cya tariki 09/12/2011, Tony Blair yari umushyitsi udasanzwe mu biganiro mpaka byari biyobowe na Minisitiri w’imari John Rwangombwa, aho abayobozi bakuru baturuka mu bigo bifite aho bihurira n’imishinga igamije kongera ireme ry’ubushobozi bahanaga ibitekerezo.
Blair yagize ati: “Iyi gahunda (kongera ireme ry’ubushobozi) ihuye n’uruhare rwa Leta y’u Rwanda yafashe nk’uyoboye ibindi bihugu mu gukoresha neza inkunga. Mu cyumweru gishize turi i Busan twaganiraga ku buryo Afurika ishobora kwihitiramo inzira y’amajyambere, u Rwanda ruri kutwereka uko byakorwa.â€
Iyi gahunda ya SCBI (Strategic Capacity Building Initiative), iribanda kuri guverinoma, za minisiteri n’ibigo bikorana n’ibice by’ingenzi birimo ibikomoka ku buhinzi, gucukura amabuye y’agaciro, kugeza ku bantu umuriro w’amashanyarazi n’igice cy’abikorera.
Blair uri mu Rwanda mu rwego rwo gushyigikira icyiciro gikurikiyeho cy’umushinga w’Imiyoborere muri Afurika (AGI).


text:
REPUBULIKA YA DOMINIKANI
“Tuzababona”
“Umunsi umwe tuzababona”
Mu mwaka wa 1935, umugabo witwaga Pablo González wari utuye mu karere k’ikibaya cya Cibao, yatangiye gusoma Bibiliya. Yamaze igihe gito yifatanya n’idini ry’Abaporotesitanti, ariko yahise arivamo akimara kubona ko imyifatire yabo itari ihuje n’ibyo yasomye muri Bibiliya. Icyakora yakomeje kwiga Ijambo ry’Imana ku giti cye, kandi akabwira abandi ibyo yagendaga amenya. Yahereye ku bagize umuryango we n’abaturanyi, hanyuma ajya kubibwira n’abandi bari batuye mu midugudu yo hafi y’iwabo. Yagurishije isambu ye n’inka ze, akoresha ayo mafaranga mu ngendo yakoraga ajya kubwiriza.
Byageze mu mwaka wa 1942, Pablo asura imiryango nibura 200 yo mu turere two hafi y’iwabo kandi bagiraga amateraniro buri gihe nubwo yari atarabonana n’Abahamya ba Yehova. Yashishikarizaga abantu kwiga Bibiliya no gukurikiza ibyo ivuga. Benshi bakozwe ku mutima n’ibyo yababwiraga, bareka itabi n’abagabo ntibongera gushaka abagore benshi.
Umwe mu bumvise ubutumwa bwa Bibiliya Pablo yabwirizaga, ni Celeste Rosario. Agira ati “igihe nari mfite imyaka 17, mubyara wa mama witwaga Negro Jiménez, yifatanyaga na rimwe mu matsinda yayoborwaga na Pablo González. Yaradusuye maze adusomera imirongo yo muri Bibiliya, kandi ibyo byari bihagije kugira ngo mfate umwanzuro wo kuva muri Kiliziya Gatolika. Mu kiliziya badusomeraga misa mu kilatini, kandi ntitwacyumvaga. Nyuma yaho gato Pablo González yaradusuye adutera inkunga. Yaratubwiye ati ‘nta dini na rimwe turimo mu madini menshi ariho tuzi, ariko dufite abavandimwe hirya no hino ku isi. Ntituramenya abo ari bo n’uko bitwa, ariko umunsi umwe tuzababona.’ ”
Pablo yari yarashinze amatsinda y’Abigishwa ba Bibiliya mu migi ya Los Cacaos Salcedo, Monte Adentro, Salcedo na Villa Tenares. Mu mwaka wa 1948, igihe yasigaraga i Santiago kugira ngo afate indi modoka, yabonye Abahamya babwirizaga mu muhanda, maze bamuha Umunara w’Umurinzi. Mu rundi rugendo, mushiki wacu yahaye Pablo ibitabo bibiri kandi amutumira mu Rwibutso rw’urupfu rwa Kristo i Santiago. Igihe yari mu Rwibutso, yashishikajwe n’ibyo yumvise kandi agera ku mwanzuro w’uko yari yabonye ukuri kandi ko abari muri ayo materaniro bose ari bo yiringiraga ko azabona.
Abamisiyonari basuye abantu Pablo yigishaga. Ahantu hamwe Pablo yayoboraga amateraniro, bahasanze abantu bakuru 27 bari babategereje bishimye. Bamwe muri bo bari bakoze urugendo rw’ibirometero 25 n’amaguru; abandi bari bakoze urugendo rw’ibirometero 50 ku mafarashi! Ahandi hantu haberaga amateraniro bahasanze abantu 78, naho mu kandi gace bahasanze abantu 69.
Pablo yahaye abamisiyonari urutonde rw’abantu 150 bari bashimishijwe. Abo bantu bicishaga bugufi kandi bakundaga ibintu byo mu buryo bw’umwuka, bari barize Bibiliya kandi bashyiraga mu bikorwa amahame yayo. Icyo bari bakeneye gusa ni ubuyobozi no gukorera kuri gahunda. Celeste yaravuze ati “abo bamisiyonari baradusuye, tugira amateraniro. Hakozwe imyiteguro kugira ngo habeho umubatizo. Ni jye wabatijwe bwa mbere mu muryango wanjye. Nyuma yaho mama witwaga Fidelia Jiménez na murumuna wanjye Carmen barabatijwe.”
Ikoraniro ry’akarere rya mbere ryabaye muri Repubulika ya Dominikani ryabereye i Santiago ku itariki ya 23-25 Nzeri 1949, ryatumye umurimo wo kubwiriza urushaho gutera imbere. Abantu benshi bari bafite amatsiko baje muri iryo koraniro, ku buryo abateranye kuri disikuru y’abantu bose yo ku cyumweru bari 260. Habatijwe abantu 28. Iryo koraniro ry’iminsi itatu ryatumye abashya benshi bemera badashikanya ko bifatanyaga n’umuryango Imana ikoresha kugira ngo isohoze ibyo ishaka.


text:
Ijoro rimwe ubwo nari ntashye, umugore wanjye ashyashyana anzanira ifunguro rya nimugoroba, namufashe akaboko ndamubwira nti : ” hari icyo nashakaga kukubwira. Aricara, afata ifunguro anteze amatwi atuje.
Mwitegereje, mbona andebana indoro yuzuyemo agahinda. Ubwo nabuze aho mpera ngo ngire icyo mubwira. Ariko byari ngombwa ko mubwira ibyo ntekereza. Nashakaga ko dutandukana. Nihagazeho, ndarikocora.
Ibyo namubwiye ntibyamurakaje, ahubwo yahise ambaza yitonze ati : kubera iki ? Sinamwitaho, nirengagiza ko hari icyo yambajije. Ahita arakara. Ubwo yahise ajugunya ibiyiko arankankamira ati : “nta mugabo ukurimo !” Iryo joro, twaraye ntawe uvugishije undi. Yaraye arira ijoro ryose. Ndahamya neza ko yashakaga kumenya icyabaye mu mibanire yacu. Ariko sinigeze mbasha kumuha igisubizo kimunyuze ; kuko urukundo nari mufitiye rwitwariwe n’umukobwa utagira uko asa witwa Amina. We, sinari nkimukunda, numvaga mufitiye impuhwe gusa.
Mu kimwaro cy’ubuhemu, mwandikira ibaruwa imwemerera ko twatandukana, mubwira ko musigiye inzu yacu, imodoka ndetse na 30% by’umutungo muri Kampani yacu. Muhaye ibaruwa, arayireba ahita ayishwanyaguza. N’ubwo twari tumaze imyaka irenze icumi dushakanye, nabonaga amaze kuba nka rubanda rwose. Numvaga mufitiye impuhwe kubera igihe cye yatakaje, umutungo we n’imbaraga ariko ibyo ntibyari gutuma nisubiraho kuko nari namaze gufata icyemezo kuko uwo nari nareguriye umutima wanjye yari Amina. Nyuma, kwihangana byaramunaniye anyikubita imbere araturika arira cyane, nk’uko nari mbyiteze. Kuri jye, kumubona arira byaranduhuye. Igitekerezo cyo gutandukana na we nari maranye iminsi cyagendaga kirushaho gukomera no kujya ahagaragara.
Umunsi ukurikiyeho, natashye ntinze cyane nsanga hari ibyo yandikira ku meza. Sinigeze ndya ahubwo nahise mboneza iy’uburiri njya kwiryamira mpita nsinzira kuko nari naniwe kubera ibyo nari niriwemo na Amina. Nkangutse, nsanga acyandika. Sinigeze mbyitaho ahubwo narahindukiye ndongera ndisinzirira.
Mu gitondo, aba angejejeho nawe uko yumva twatandukana : nta kintu na kimwe yanyifuzagaho usibye ko muha integuza y’ukwezi kumwe mbere y’uko dutandukana.Yansabye ko muri uko kwezi tugerageza tukabana nk’uko byari bisanzwe. Impamvu ze zarumvikanaga : umwana wacu yagombaga kuzakora ibizamini nyuma y’ukwezi kumwe ; akaba atarashakaga ko gutandukana kwacu kwabera imbogamizi umwana wacu.
Ibyo twabyemeranyijeho.
Ariko akaba yari afite ikindi yongeragaho, yansabye kwibuka ukuntu namuteruye mwinjiza mu cyumba cy’abageni umunsi w’ubukwe bwacu. We yansabye ko buri munsi muri uko kwezi, nzajya muterura nkamukura mu cyumba nkamusohora nkamugeza imbere y’umuryango. Nahise ntekereza ko yasaze. Ariko kugira ngo mbone uko twatandukana mba ndabyemeye.
Natekerereje Amina ayo mananiza umugore wanjye yari yanshyizeho mbere y’uko dutandukana. Arabiseka cyane atekereza ko ari amafuti. Yungamo yabisuzuguye cyane, ati : “amayeri yose yakoresha byanze bikunze agomba kubona ubutane.”
Kuva mugejejeho igitekerezo cy’ubutane, jye n’umugore wanjye ntitwigeze twongera kurarana. Kubera iyo mpamvu, ubwo namuteruraga bwambere, twese ntiwarebanaga n’undi mu maso. Umwana wacu atubonye atuza inyuma akoma amashyi ati : “papa ateruye mama !” Ayo magambo umwana yavuze asa n’aho ankomerekeje umutima. Kuva mu cyumba, ujya mu ruganiriro, no kuva mu ruganiro ujya ku muryango ujya hanze, nakoze metero zigera ku icumi muteruye mu maboko. Yarahumirije ambwira atuje ati : “ntubwire umwana wacu iby’uko tugiye gutandukana.” Ndikiriza ariko numva binshengura umutima. Mushyira hasi imbere y’umuryango hanze. Ajya gutegereza Bisi imujyana ku kazi. Ngenda jyenyine nitwaye mu modoka njya ku kazi.
Ku munsi wa kabiri, twese noneho byaratworoyehe. Anyegama ku gituza. Numva impumuro yavaga mu myenda yambaye. Nza kubona ko nari maze iminsi myinshi ntamwitegereza. Mbona atagifite itoto. Yari amaze kugira iminkanyari mu maso, umusatsi utangiye kuba imvi ! Urushako niwe rwari rwarigirijeho nkana. Namaze umwanya nibaza ibyo namukoreye kugira ngo abe asa atyo.
Ku munsi wa kane, muteruye, numva agakezekezi k’urukundo gatangiye kagaruka. None se, ubundi si umugore wigomwe imyaka icumi yose, yaranyeguriye ubuzima bwe. Ku munsi wa gatanu n’uwa gatandatu, naje gusanga rwa rukundo rwa kera rugenda rwiyongera. Sinigeze mbibwira Amina. Byaranyoroyehe kumuterura uko ukwezi kwagendaga kugana ku musozo. Wenda byari byatewe ni uko nari maze kugira ingufu nyinshi kubera akamenyero ko kumuterura.
Buri gitondo yahitagamo imyenda agomba kwambara. Yageragezaga amakanzu ye hafi ya yose ariko ntabashe kubona iyo yambara. Asuhuza umutima agira ati : “imyenda yanjye yose yambayeho minini nta n’umwe ukinkwira.” Mwitegereje nanjye nsanga yarananutse, ikaba mu by’ukuri ari nayo mpamvu yatumaga binyorohera kumuterura. Nkibitekerezaho numva binkoze ku mutima. Mbona ko yabitse umubabaro n’agahinda ku mutima we. Sinzi uko byanjemo ndamwegera mukorakora mu mutwe.
Nkiri muri ibyo, umwana wacu aba araje, ati : “Papa, isaha yo guterura mama yageze.” Kuri we, kubona se ateruye nyina umusohora byari bimaze kuba ikintu cy’ingenzi mu buzima bwe. Umugore wanjye arembuza umwana aramuhamagara aramwegera aramuhobera cyane. Ubwo nanjye nahise nirengagiza mpisha amaso nirebesha ku ruhande kugira ngo bidatuma nisubiraho ku munota wanyuma. Ubwo mpita muterura, nerekeza iyo mu ruganiriro ngana hanze. Amfatisha ikiganza ijosi atuje kandi mu buryo rwose busanzwe. Ndamufata ndamukomeza ; byari bimeze neza nk’umunsi w’ubukwe bwacu. Ariko mbabazwa n’uko yari asigaranye ibiro bike cyane. Ku munsi wa nyuma, ubwo namuteruraga mu maboko, nanirwa gutera intambwe. Umwana yari yagiye ku ishuri. Ndamufata ndamukomeza ndamubwira nti : “sinari nigeze mbona ko ubuzima bwacu bwari bwarabuzemo urukundo.”
Mfata imodoka ngana ku kazi... ngeze aho nkorera mpita nsohoka mu modoka nihuta ntibutse no gusinga mfunze imiryango. Natinyaga ko gutinda byatuma nisubiraho. Nzamuka stairs (escaliers). Amina afungurana ubwuzu umuryango, mpita mubwira ntazuyaje nti : “Umbabarire Amina, singishaka ubutane n’umugore wanjye.
Aranyitegereza, arumirwa. Nuko amfata mu gahanga. Ati : “ufite umuriro ?” Mpita nkura vuba ikiganza cye mu gahanga. Nti : “mpa amahoro, Amina, nakubwiye ko ntagishaka ubutane. Kubana n’umugore byarandambiye kubera ko we nanjye tutigeze duha agaciro utuntu duto duto tw’ubuzima bwacu, si uko tutagikundana. Ubu rero, maze kubona ko igihe namutereruraga muzana mu rugo umunsi wa mbere w’ubukwe bwacu ngomba kubikomeza kugeza igihe urupfu ruzadutandukanyiriza.” Amina asa n’ukangutse. Ankubita urushyi rufite ingufu rwirangira ahita ankubitaho urugi ansohora ararira, araboroga. Ndisohokera, mfata imodoka ndagenda.
Ngeze ku iduka ricuruza indabyo, ngurira umugore wanjye indabyo. Umukobwa uzicuruza ambaza icyo nandika ku ikarita. Ndaseka maze nandikaho nti : “nzaguterura buri gitondo kugeza gupfa”
Utuntu duto duto mu buzima nitwo tugira akamaro mu mibanire y’abashakanye. Si inzu, si imodoka, si umutungo, si amafaranga ari muri Banki cyangwa ibindi,…..
Ibi nibyo bituma habaho umunezero ariko byo ubwabyo ntibiwutanga. Bityo rero, shaka umwanya wo kuba inshuti y’uwo mwashakanye hanyuma, musangire utwo tuntu duto duto twubaka urukundo.
Mbifurije urugo ruhire !
Uramutse adasangiye ubu buhamya n’abandi bantu, ntacyo byagutwara, ariko uramutse ubikoze, uba utumye nibura urugo rumwe rudasenyuka.
Murakoze !


text:
Ese gusenga nkwiye kubikora mpagaze, nicaye, mpfukamye, ni ubuhe buryo bwiza mu by’ukuri bwo gusenga? Ese nabikora ndambuye amaboko? Ese kubikora mfunze amaso nk’uko benshi bakunze kubikora nibyo byiza? Ese nabikorera mu rusengero, najya mu busitani? Nasenga mu gitondo mbyutse cyangwa nijoro? Ese hari amagambo meza twavugamo, byatangirwa gute bigasozwa gute? Ni ubuhe buryo mu by’ukuri bwo gusenga?
Kimwe muri ibibibazo, hari ubwo idini rimwe rigishingiraho, rikabitoza abayoboke baryo, rikabemeza ko ari bwo buryo bwiza bwo gusenga. Rimwe na rimwe, abameze gutya batekereza abandi nk’abakora ibidakwiye cyangwa bakumva Imana itabumva kubera impamvu bishyiriyeho bo ubwabo. Ibibazo byose twifashishije byafasha umuntu uwo ari we wese bitewe no kwizera kwe, ariko ntibwamubera uburyo bwiza bwo gusenga.
Bibiliya iravuga ngo Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.’’ 1 Yohana 5:14-15 ‘’Kandi icyo muzasaba cyose mu izina ryanjye, nzagikorera kugira ngo Data yubahirizwe mu Mwana we. Nimugira icyo musaba cyose mu izina ryanjye nzagikora.’’ Yohana 14:13-14
Usomye aya magambo yose hamwe n’andi menshi, ubona gusaba nta nzira nziza yo kubikoramo nko kubikora uri muri Kristo Yesu. Mbese bibanze bikorwe mu bushake bwe, dusabe dusenge nk’uko Data wo mu ijuru ashaka, kandi tubikore mu izina ry’Umwana we Yesu Kristo ( bigaruke ari ibyo kubahisha Data).
None uburyo bwiza bwo gusenga ubwo dusanze ari ubuhe? ‘’Ntimukagire icyo mwiganyira, ahubwo ibyo mushaka byose bimenywe n’Imana mubisabiye, mubyingingiye, mushima. Nuko amahoro y’Imana ahebuje rwose ayo umuntu yamenya, azarindire imitima yanyu n’ibyo mwibwira muri Kristo Yesu.’’ Abefeso 4:6-7 Uburyo bwiza bwo gusenga, ni ukwegurira imitima yacu Imana, ntitugire ibyo twiganyira, ikintu cyose tukagisabira muri Kristo Yesu.
Dukwiye gusenga turamya Imana, tukatura, tugasaba, ariko tunashima Imana, kuko ijambo ry’Imana ryatubwiye ngo tubasabe, tubyingingire kandi dushima. Uburyo bwiza bwo gusenga no ugusengesha imitima yacu, ugakoza umutima ku Mana. Hari umuririmbyi wavuze ngo umutima w’umuntu ujya imbere y’Imana, ugakomanga urugi ushaka kureba Imana.
Mu by’ukuri nubwo waba uzi gutondeka amagambo neza, ariko Yesu nta kibanza afite mu mutima wawe, udafite kwizera, ntacyo byatanga. Impamvu tuvuga kwizera Yakobo yanditse ngo ’’Ariko rero asabe yizeye ari nta cyo ashidikanya, kuko ushidikanya ameze nk’umuraba wo mu nyanja, ujyanwa n’umuyaga ushushubikanywa. Umeze atyo ye kwibwira ko azagira icyo ahabwa n’Umwami Imana, kuko umuntu w’imitima ibiri anāmūka mu nzira ze zose.’’ Yakobo 1:6-8
Gupfukama, guhagarara, gufunga amaso cyangwa kuyafungura, n’ibindi byinshi byose ntacyo byagufasha umutima wawe uri kure y’Imana. Yesu yigeze kubwira umugore umwe ngo ‘’Igihe kirageze kandi kirasohoye ngo abasing Data, bayisengere mu kuri no Mwuka, kandi ngo Data abo nibo ashaka ko bamusenga, abandi bashatse babyihorera. Yohana 3:23
Ese niba hari abantu Data ashaka ko bamusenga ubwo ntibivuze ngo hari abo adakeneye ko bamusenga? Abo Data akeneye ko bamusenga ni abemera kubikora nk’uko abishaka. Imana ibahe umugisha, Amen.


text:
Ikibazo cyo kumenya niba Mariya nyina wa Yesu yaba yarabyaye abandi bana nyuma ya Yesu cyagiye gikurura impaka zikomeye hagati y'abanyamadini. Kiriziya Gatorika yemeza ko Mariya yarinze azamurwa mu ijuru adapfuye kandi atabonanye n'umugabo na rimwe. Amatorero y'Umwuka (Pentecostal Churches) yizera muri rusange ko nyuma ya Yesu Mariya yabyaranye na Yosefu abandi bana ndetse bakabavuga n'amazina.
Iki kibazo iyo gisuzumiwe mu ndorerwamo y'ibyanditswe byera kibonerwa igisubizo kidashidikanywaho.
Mbere yo kujya kure, turebe icyanditswe cyera Matayo 1:24-25: "Yosefu akangutse abigenza uko Marayika w'Umwami Imana yamutegetse, arongora umugeni we. Ariko ntibaryamana arinda ageza igihe yabyariye umuhungu amwita Yesu".
Igihe Mariya yamenyeshwaga ko azabyara Yesu, yarasabwaga nk'abandi bari bose bo muri Isirayeli kandi yari akiri isugi. Uwamusabaga ariwe Yosefu, akimara kumenya ko Fiancee we atwite, yashatse kumubenga rwihishwa. Nicyo giihe Na we Marayika yamubonekeye, aramuhumuriza amubwira ko Mariya atakoze icyaha nk'uko yabikekaga, ndetse amusaba gukomeza gahunda z'ubukwe nk'uko byari biteganyijwe. Gusa, Bibiriya isobanura neza ko nubwo babanye, batigeze baryamana kugeza igihe Yesu yavukiye. Ibi birasobanutse. nyuma yo kuvuka kwa Yesu, Mariya n'umugabo we Yosefu nta tegeko ryari ribariho ryo kutaryamana nk'abashakanye.
Igikurikiyeho, ni ukureba ijambo Bibiriya ikoresha iyo isobanura abavandimwe ba Yesu. Abanditsi b'amavanjiri uko ari 4, bose bandika ku byerekeranye n'abavandimwe ba yesu, bagakoresha ijambo ryo mu kigereki ryitwa "ἀδeλφoί". Isezerano rishya ryanditswe mu kigereki. Mu by'ukuri, iri jambo rikoreshwa mu buryo bubiri mu gusobanura "umuvandimwe muhuje umubyeyi", cyangwa se "umuvadimwe wa hafi cyane, nk'igihe ababyeyi banyu ari bo bava indimwe, ibyo twita "cousins" mu ndimi z'amahanga. Ariko rero, mu kigereki habamo irindi jambo "ἀveψιός" , Iri ryo rikoreshwa hamwe gusa, "umuvadimwe wa hafi cyane, nk'igihe ababyeyi banyu ari bo bava indimwe, ibyo twita "cousins". Iri abanditsi b'amavanjiri ntibigeze barikoresha, ahubwo bakoresheje rya rindi risobanura umuvandimwe muhuje umubyeyi.
Bamwe mu bemeza ko Mariya nta wundi mwana yabyaye, bavuka ko abavandimwe ba Yesu bavugwa ari abana Yosefu yari yarabyaye mbere yo gushaka Mariya. Ariko ibi nta cyanditswe cyera na kimwe wabona kinerekeza muri icyo cyerekezo! Ndetse ahubwo, (Luka 2:4-5) igihe Yosefu yari ahagurutse i Galilaya agiye i Betelehemu kwibaruza, yajyanye n'umuryango we wose kubera impamvu z'ibarura. Icyo gihe Mariya yari atwite inda nkuru y'imvutsi. Bibiriya ivuga umuryango Yosefu yajyanye na wo. Ni we na Mariya gusa. Iyo Yoseefu aza kuba yari afite abandi bana, nta mpamvu igaragara yari gutuma na bo atabajyana kubabaruza. Nta n'impamvu yari kubassiga igihe yari ahungiye muri Egiputa.
Reka noneho turebe ibyanditswe byera. Bibiriya ivuga mu mazina yabo abavandimwe 4 ba Yesu, ndetse na bashiki be itavuga amazina cyangwa umubare. Matayo 13:55-56 ; "Mbese harya, si we wa mwana w'umubaji? Nyina ntiyitwa Mariya, na bene se si Yakobo na Yosefu na Simoni na Yuda? Bashiki be na bo bose ntiduturanye?" Ibindi byanditswe bivuka ku bavandimwe ba Yesu ni nka Matayo 12:45, Luka 8:19 na Mariko 3:31. Mu ba Galatiya 1:19, Pawulo agira ati: "Ariko mu zindi ntumwa nta wundi nabonye keretse Yakobo mwene nyina w'Umwami Yesu." Aha naho Pawulo akoresha rya jambo ry'ikigereki risobanura umuvandimwe muhuje umubyeyi.
UMWANZURO
Ushingiye kuri Bibiriya, nta mpamvu nimwe wabona uhakana ko Mariya yabyaye abandi bana. Abizera ko Mariya nta bandi bana yabyaye, ntibabikura muri Bibiriya, ahubwo babivoma ku bitekerezo bigenderwaho bivuga ko Mariya yabaye isugi ubuzima bwe bwose.
Ese Yesu yari afite abavandimwe? YEGO, yari abafite rwose. Bibiriya ivuga bane (Yakobo, Yosefu, Simoni na Yuda). Bibiriya inavuga ko yari afite bashiki be, ariko ntitanga amazina cyangwa umubare.
Imana ibahe umugisha.


text:
Perezida wa Kenya, UHURU Kenyatta yatanze miliyoni y’amashilingi y’amanyakenya agamije gushyigikira umurimo w’Imana. Hari kuri iki cyumweru mu materaniro, mu rusengero rwitwa Good Shepherd African Gospel Church.
Nk’uko bigaragara ku rukuta rwa paji ye ya Facebook, Uhuru, yatanze iyi mpano y’amafaranga angana na 1,000,000 y’amashilingi mu rwego rwo gushyigikira igikorwa cyo guhindura igitabo cya Bibiliya mu rurimi rwumvikana abenegihugu bisangamo.
Yagize ati: “ Turasabwa gushyira hamwe, tugahuriza hamwe imbaraga kugira ngo twiyubakire igihugu kitajegajega. Hari byinshi tugomba gukora kugira ngo ubuzima bwa buri munyakenya buhinduke.” Izi mpinduka uyu muperezida kubwe yumva zitagarukira muri Kenya gusa, yifuza ko zagera no ku isi yose, ubutumwa bwiza bukamamara.


text:
Kugirango ubashe kureba amanota yawe cyangwa ay’ undi waba uzi nomero ze yakoreyeho ikizamini, wakwifashisha mudasobwa yawe ifite internet, ugakurikiza ibi:
1.Jya ku rubuga rw’Ikigo cy’Ighugu Gishinzwe Ibizamini, www.rnec.ac.rw
2.Reba hejuru ibumoso, munsi gato y’ ikirango cy’ Ikigo cy’Igihugu Gishinzwe Ibizamini, hanyuma ukande ku cyimenyetso giteye gitya:
3.Hanyuma urebe iburyo, hari ahantu hagenwe kuzuzamo nomero y’umukandida wakoze ikizamini.
4.Uzuzamo nomero neza uko bikwiye, udashyizemo uturongo tuberamye(slashes). Urugero: 0403055ELC017 cyangwa 0102034HEG567
5.Jya iruhande rw' aho wujuje numero zawe handitse P6, S3, S6; maze uhitemo ahanditse S6
6.Hanyuma ukande ahanditse SUBMIT, urahita ubona amanota.
Utiriwe unyura kure kanda hano hanyuma uhite wuzuzamo numero zawe mu kazu gafite ibara ry' icyatsi hejuru iburyo.
Read more at Igihe.com


text:
Abafilipi 4:4 "Mujye mwishimira mu Mwami wacu iminsi yose. Yewe, nongeye kubivuga nti"Mwishime!"
Maze iminsi nsoma igitabo cyitwa "Every day a friday" cyanditswe na Joel Osteen. Cyongeye kunkangura amaso ku buzima bwishima mu Mwami Yesu.
Nifashishije kino cyanditswe, nifuje kukubwira ibi bintu 4 ugomba kumenya ku bijyanye no kwishimira Umwami.
1. Kwishimira mu Mwami Yesu ntaho bihuriye no kuba cyangwa kutaba mu bigeragezo. N’ubwo ibigeragezo birwanya ibyishimo by’umukristo ntabwo bibikuraho. Muri Habakuki haravuga ngo "Naho umutini utatoha (...) nta kabuza ko nishimana Uwiteka". Paholo ati "Ni cyo gituma ku bwa Kristo nzishimira intege nke zanjye no guhemurwa, nzishimira n’imibabaro no kurenganywa n’ibyago" (1 Korint 12:10);
2. Kwishimira Imana ntaho bihuriye n’uko umuntu yaramutse. Niba ubuzwa ibyishimo byo mu Mwami n’uko waramutse, uracyari hasi cyane mu buzima bwawe bwa gikristo. Ikibabaje turacyatunze abantu babyuka bakunze Imana cg bayivuyeho bitewe n’ibihe banyuramo.
3. Kwishimira mu Mwami Yesu bisaba umuntu kurenga ibibazo n’ibigeragezo ahura nabyo. Koko ibibazo birahungabanya ariko abamenye Imana barenga ibyo bahura nabyo.
4. Kwishimira mu Mwami Yesu ni wewe bigirira inyungu. Umunsi umwe wishimye urakurutira 1000 y’akababaro.
Nkwibutse ko kwishima cg kutishima ari amahitamo ukora. Hitamokwishima buri munsi kd ubigire intego!
Mugire ijoro ryiza mwese!